**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 5 Μαΐου 2025, ημέρα Δευτέρα και ώρα 16.10΄, στην Αίθουσα Γερουσίας του Μεγάρουτης Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου αυτής, κυρίου Δημητρίου Καιρίδη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας: «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Εθνικής Άμυνας, κ. Νικόλαος-Γεώργιος Δένδιας, ο Υφυπουργός Εθνικής Άμυνας, κ. Αθανάσιος Δαβάκης, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι κ.κ. Βουλευτές Αβραμόπουλος Δημήτριος, Αμυράς Γεώργιος, Ανδριανός Ιωάννης, Αυγερινοπούλου Διονυσία - Θεοδώρα, Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Ψυχογιός Γεώργιος, Κτενά Αφροδίτη, Λαμπρούλης Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Οικονομόπουλος Τάσος, Ρούντας Γεώργιος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος και Σαράκης Παύλος.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Κυρίες και κύριοι συνάδελφοι, καλησπέρα.

Νομίζω ότι μπορούμε στη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις». Η σημερινή είναι η τέταρτη συνεδρίαση της Επιτροπής μας και η δεύτερη ανάγνωση, όπως λέμε, του νομοσχεδίου.

Πριν δώσω τον λόγο στους Εισηγητές και στους Ειδικούς Αγωνιστές των κομμάτων επιτρέψτε μου το ζητά η ημέρα, το ζητά η Επιτροπή μας που είναι Άμυνας και Εξωτερικών Υποθέσεων, μια πολύ σύντομη μνεία σε έναν πολύ μεγάλο δημόσιο άνδρα που έφυγε από τη ζωή χθες, τον Πρέσβη πραγματικά πρέσβης με όλη την σημασία του όρου Πέτρο Μολυβιάτη, ο οποίος υπηρέτησε την ελληνική διπλωματία από τα μέσα της δεκαετίας του 1950, νεαρός διπλωμάτης τότε υπό την καθοδήγηση του αείμνηστου Ευάγγελου Αβέρωφ στο Υπουργείο Εξωτερικών, ενεπλάκη από νωρίς στον αγώνα της ΕΟΚΑ στην Κύπρο και στην συνέχεια είχε μια λαμπρή πορεία μέχρι που κατέληξε Διευθυντής στο Πολιτικό Γραφείο του τότε Πρωθυπουργού Κωνσταντίνου Καραμανλή την περίοδο 1974 1980 για να αναλάβει στην συνέχεια Γενικός Γραμματέας της Προεδρίας στις δύο θητείες του Κωνσταντίνου Καραμανλή. Υπήρξε δύο φορές Βουλευτής Επικρατείας την περίοδο 1996-2004 με τη Νέα Δημοκρατία και τρεις φορές Υπουργός Εξωτερικών τόσο στην Κυβέρνηση Κώστα Καραμανλή όσο και στις υπηρεσιακές Κυβερνήσεις του 2012 του 2015.

Προσωπικά είχα την μεγάλη χαρά και τιμή να συνεργαστώ μαζί του, αυτός ως πρόεδρος του Ιδρύματος Καραμανλή- την περίοδο 2005 - 2019 και να μάθω πάρα πολλά όπως και τόσοι πολλοί από εμάς από την σοφία, την εμπειρία, αλλά και το ασύγκριτο ήθος που τον διέκρινε.

Να εκφράσω και εγώ εκ μέρους της Επιτροπής, αλλά και συνολικά όλου του Κοινοβουλίου τα ειλικρινή μας συλλυπητήρια στην οικογένειά του στα δύο του παιδιά τον Γιώργο και την Λώρα και βέβαια, στα πολλά εγγόνια που ευτύχησε να δει. Τον αποχαιρετούμε, νομίζω το κέρδισε αυτό, όλοι με ιδιαίτερο σεβασμό, εκτίμηση και καθολική αναγνώριση.

Θεώρησα υποχρέωσή μου να κάνω αυτή την σύντομη αναφορά πρέπει στην χώρα μας να μάθουμε να τιμούμε πέρα από το να κατηγορούμε και να κρίνουμε και να τιμούμε τους ανθρώπους που έχουν σταθεί πραγματικά ξεχωριστοί στην δημόσια ζωή μας.

Μετά από αυτή την σύντομη αναφορά να δώσω τον λόγο τώρα στον Εισηγητή της Πλειοψηφίας τον κύριο Ανδριανό για την εισήγησή του.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Θέλω και εγώ με τη σειρά μου να εκφράσω τα συλλυπητήριά μου για τον θάνατο του Πέτρου Μολυβιάτη. Η ζωή, η διαδρομή του ταυτίστηκαν με την προσφορά στην πατρίδα και υπηρέτησε από κάθε θέση ευθύνης που ανέλαβε με συνέπεια, ήθος και αποτελεσματικότητα.

Κυρίες και κύριοι συνάδελφοι, μετά την ολοκλήρωση της επί της Αρχής συζήτηση, την αναλυτική κατ’ άρθρον επεξεργασία και την ακρόαση των Φορέων έχουμε πλέον τη δυνατότητα ανακεφαλαιώνοντας τις προβλέψεις του νομοσχεδίου να αποτιμήσουμε με πληρότητα το περιεχόμενο και την σημασία για την υγειονομική υποστήριξη των Ενόπλων Δυνάμεων, αλλά και τις λοιπές κρίσιμες διατάξεις που αυτό περιλαμβάνει. Όπως τόνισα και στην αρχική μου εισήγηση το νομοσχέδιο εντάσσεται στον ευρύτερο στρατηγικό σχεδιασμό του Υπουργείου και προσωπικά του Υπουργού του κ. Δένδια για την συνολική αναβάθμιση των Ενόπλων Δυνάμεων.

Έτσι, παράλληλα με το χρήσιμο και αναγκαίο εξοπλιστικό πρόγραμμα που ενισχύει αποφασιστικά την αποτρεπτική και επιχειρησιακή ικανότητα της πατρίδας μας η Κυβέρνηση προχωρά και σε παρεμβάσεις οι οποίες σηματοδοτούν την έμπρακτη αναγνώριση της καθοριστικής προσφοράς των ανδρών και των γυναικών των Ενόπλων Δυνάμεων που εξασφαλίζουν καθημερινά με φρόνημα και αποφασιστικότητα την εθνική ακεραιότητα και ανεξαρτησία. Σε συνδυασμό με την πρόσφατη ανακοίνωση της ουσιαστικής αύξησης των αποδοχών των στελεχών το παρόν νομοσχέδιο υπηρετεί με τις προβλέψεις του μια φιλοσοφία που αντιλαμβάνεται τη μέριμνα για την υγεία, την οικογενειακή ζωή, την επαγγελματική εξέλιξη και την καθημερινότητα των ανδρών και γυναικών των Ενόπλων Δυνάμεων ως αυτονόητο πυλώνα της σύγχρονης αμυντικής μας πολιτικής.

Στην κατεύθυνση αυτή οι επιμέρους προβλέψεις του νομοσχεδίου συγκροτούν ένα συνεκτικό πλέγμα αναβάθμισης της υγειονομικής φροντίδας των στελεχών και επιλύουν μια σειρά επιμέρους σημαντικά ζητήματα.

Σε ό,τι αφορά το κύριο αντικείμενο του νομοσχεδίου οι προβλέψεις του απαντούν αποφασιστικά σε χρόνια και πιεστικά προβλήματα που αντιμετωπίζει το σύστημα υγειονομικής υποστήριξης των Ενόπλων Δυνάμεων, την αδυναμία ανταπόκρισης των στρατιωτικών νοσοκομείων σε ανάγκες που υπερβαίνουν το τακτικό ωράριο, τα προβλήματα στελέχωσης και διατήρησης στο σύστημα ιδίως σε ό,τι αφορά συγκεκριμένες ιατρικές ειδικότητες, την ανάγκη εκσυγχρονισμού και επιτάχυνσης των διαδικασιών της εκκαθάρισης των δαπανών περίθαλψης και ενίσχυσης της διαφάνειας της διαχείρισης των στρατιωτικών νοσοκομειακών μονάδων, τα κενά στην πλήρη και αποτελεσματική κάλυψη των αναγκών των στελεχών και των μελών των οικογενειών τους ιδίως σε ό,τι αφορά τα παιδιά με αναπηρία, τους ηλικιωμένους, τα παιδιά και τους ενήλικες που πάσχουν από δυσίατες ή ανίατες ασθένειες, την ανάγκη για τη σημαντική ενίσχυση της προ-νοσοκομειακής υποστήριξης και των πρώτων βοηθειών τόσο εν καιρώ ειρήνης όσο και στο πεδίο.

Ανάμεσα στις συγκεκριμένες παρεμβάσεις που εισάγει το νομοσχέδιο θέλω ξανά να αναφερθώ στις εξής. Πρώτον, στην αναβάθμιση των στρατιωτικών υγειονομικών δομών και των παρεχόμενων υπηρεσιών. Με τις διατάξεις των άρθρων 3 έως 7, θεσπίζονται η επέκταση της λειτουργίας των στρατιωτικών νοσοκομείων πέραν του τακτικού ωραρίου, η αναβάθμιση και διανυκτέρευση των στρατιωτικών φαρμακείων, η κατ’ οίκον διανομή φαρμάκων υψηλού κόστους και η εφαρμογή του συστήματος κοστολόγησης των νοσοκομειακών υπηρεσιών, το οποίο ήδη λειτουργεί στο ΕΣΥ για την ενίσχυση της οικονομικής αυτοτέλειας των μονάδων. Επισημαίνω ακόμα την διεύρυνση του δικαιώματος νοσηλείας σε ιδιωτικές και μη κερδοσκοπικές μονάδες υγείας καθώς και την απλοποίηση των αποζημιώσεων για αναγκαίες θεραπείες στο εξωτερικό. Οι ρυθμίσεις αυτές, ενισχύουν την προσβασιμότητα και την διαφάνεια χωρίς να υπονομεύεται η επιχειρησιακή ετοιμότητα.

Δεύτερον, στην ενίσχυση της εκπαίδευσης του υγειονομικού προσωπικού και της προ-νοσοκομειακής φροντίδας. Με τα άρθρα 10 έως 12 ιδρύεται το Διακλαδικό Κέντρο Εκπαίδευσης Πολεμικού Τραύματος σύμφωνα με τα πρότυπα του ΝΑΤΟ ενώ, θεσμοθετείται και η ειδικότητα του διασώστη επαγγελματία οπλίτη διασφαλίζεται έτσι ότι τόσο το υγειονομικό προσωπικό όσο και τα στελέχη πρώτης γραμμής θα διαθέτουν εξειδικευμένη πιστοποιημένη εκπαίδευση που ανταποκρίνεται στα υψηλότερα διεθνή πρότυπα καλύπτοντας ένα κρίσιμο κενό και σώζοντας ζωές σε πραγματικές συνθήκες πεδίου.

Τρίτον οι θετικές ρυθμίσεις για το προσωπικό με τα άρθρα 18 έως 29 προβλέπονται οι υπό προϋποθέσεις παροχή της δυνατότητας άσκησης ιδιωτικού έργου στους υγειονομικούς αξιωματικούς, η προσαρμογή του χρόνου της υποχρεωτικής παραμονής στο στράτευμα, η ενίσχυση της διαφάνειας και της αντικειμενικότητας των κριτηρίων και των διαδικασιών που διέπουν τις μεταθέσεις με σαφείς κανόνες και ενδυνάμωση του ρόλου των συμβουλίων μεταθέσεων, η καθιέρωση αποζημιώσεων για αγώνες ειδικότητες, η θέσπιση δυνατότητας ασφάλισης έναντι αστικής ευθύνης και η ενίσχυση της επιστημονικής δραστηριότητας ενίσχυση της δυνατότητας απόκτησης διοικητικής εμπειρίας όλα με γνώμονα την αναβάθμιση της σταδιοδρομίας και την προσέλκυση και διατήρηση εξειδικευμένου προσωπικού.

Τέταρτον η ενίσχυση της κοινωνικής μέριμνας πρώτα απ’ όλα με μια διάταξη με σημαντικότατο ουσιαστικό και συμβολικό περιεχόμενο ιδίως εν’ όψει των στατιστικών μεγεθών που αποκαλύπτουν το μέγεθος του προβλήματος της συρρίκνωσης του πληθυσμού της χώρας μας αφενός η θέσπιση της δυνατότητας ελεύθερης επιλογής ιατρού από τα στελέχη των Ενόπλων Δυνάμεων με πλήρη κάλυψη της δαπάνης για την απαιτούμενη φαρμακευτική αγωγή από την υπηρεσία χωρίς συμμετοχή του δικαιούχου αφετέρου η διεύρυνση της πρόσβασης στην Μονάδα Ιατρικώς Υποβοηθούμενης Αναπαραγωγής του Ναυτικού Νοσοκομείου Αθηνών όχι μόνον στα στελέχη των Ενόπλων Δυνάμεων, αλλά και σε όλους τους Έλληνες πολίτες, μία πρόβλεψη που υπογραμμίζει με τον καλύτερο τρόπο την κοινωνική σημασία και προσφορά των Ενόπλων Δυνάμεων.

Σημαντική είναι επίσης, η δημιουργία στεγών υποστηριζόμενης διαβίωσης Κέντρων Ειδικής Φροντίδας Παιδιών και Διακλαδικής Μονάδας Φροντίδας Ηλικιωμένων καθώς και η ρύθμιση με κοινωνικά ευαίσθητο τρόπο θεμάτων που αφορούν μέλη οικογενειών στελεχών με χρόνιες παθήσεις ή αναπηρία. Πρόκειται για προβλέψεις αναγκαίες για την αντιμετώπιση σημαντικών ζητημάτων τα οποία επηρεάζουν έντονα τόσο την οικογενειακή ζωή των στελεχών και των οικείων τους όσο και την επιτέλεση του καθήκοντος.

Πέμπτον οι διαδικασίες στρατολογικής αξιολόγησης γίνονται πιο ανθρώπινες και αποτελεσματικές. Τα άρθρα 55 έως 58 εισάγουν απλούστερες διαδικασίες για την αναγνώριση απαλλαγών ή μειωμένης θητείας για άτομα με σοβαρές παθήσεις ή ειδικές οικογενειακές συνθήκες με σεβασμό στην αξιοπρέπεια των πολιτών. Ιδιαίτερα θέλω να σταθώ στην θέσπιση της δυνατότητας απαλλαγής από την στράτευση προ της αρχικής πρόσκλησης για άτομα με βαριές αναπηρίες καθώς και της δυνατότητας απαλλαγής συγγενών ατόμων με αναπηρία αναγνωρίζοντας τον ρόλο τους ως φροντιστών.

Έκτο το νομοσχέδιο ρυθμίζει πληθώρα θεμάτων μείζονος σημασίας για τη λειτουργία των Ενόπλων Δυνάμεων όπως την κάλυψη των εκπαιδευτικών αναγκών για διδακτικό ερευνητικό προσωπικό στα Ανώτατα Στρατιωτικά Εκπαιδευτικά Ιδρύματα μέσω της καθιέρωσης του θεσμού των μελών στρατιωτικών διδακτικού ερευνητικού προσωπικού, αλλά και την ρύθμιση λειτουργικών θεμάτων τα οποία απασχολούν τόσο τα ΑΣΕΙ όσο και τις Ανώτερες Στρατιωτικές Σχολές Υπαξιωματικών.

Την διοικητική ενίσχυση του Πολεμικού Μουσείου -μεταξύ άλλων- με την θέσπιση της δυνατότητας έκδοσης και πώλησης εντύπων, την λειτουργία πωλητηρίων καθώς και την αναβάθμιση των προσόντων του διευθυντή επιτρέποντας τον ορισμό και εν ενεργεία ανώτατων ή ανώτερων αξιωματικών. Την αποτελεσματικότερη αξιοποίηση των δικαιωμάτων διανοητικής ιδιοκτησίας του Υπουργείου Εθνικής Άμυνας μέσω του Ελληνικού Κέντρου Αμυντικής Καινοτομίας, αλλά και την παροχή δυνατότητας σε οπλίτες θητείας που θα υπηρετήσουν την στρατεύσιμη στρατιωτική τους υποχρέωση στο Κέντρο αυτό.

Την μείωση των ηλικιακών ορίων πρόσληψης των επαγγελματιών οπλιτών και την προσαρμογή των χρόνων παραμονής τους σε κάθε βαθμό, την συμπερίληψη των στρατιωτικών των Ενόπλων Δυνάμεων και των στελεχών των Σωμάτων Ασφαλείας στους υπόχρεους απόκτησης δελτίου ταυτότητας, δελτίου ταυτότητας Ελλήνων πολιτών πέραν του ειδικού δελτίου ταυτότητας που χορηγείται από την υπηρεσία τους. Την μείωση της θητείας των διοικητικών συμβουλίων των Μετοχικών Ταμείων Στρατού, Ναυτικού και Αεροπορίας, την διευθέτηση διοικητικών και οικονομικών θεμάτων της Ελληνικής Αεροπορικής Βιομηχανίας που περιλαμβάνει την καταβολή στο προσωπικό της ΕΑΒ ημερήσιας αποζημίωσης για την εκτέλεση εργασιών συντήρησης πυροσβεστικών αεροσκαφών κατά την αντιπυρική περίοδο.

Την παροχή δυνατότητας στις ειδικές ελεγκτικές δομές του Υπουργείου Εθνικής Άμυνας για άρση του τραπεζικού απορρήτου των ελεγχόμενων προσώπων και απόκτηση πρόσβασης στο σύστημα μητρώων τραπεζικού λογαριασμού και λογαριασμών πληρωμών καθώς και την διευθέτηση των οικονομικών εκκρεμοτήτων που πηγάζουν από την σύμβαση προμήθειας διανομής ύδατος στην κλειστή ελεγχόμενη Δομή Σάμου.

Κυρίες και κύριοι συνάδελφοι, η έμπρακτη αναγνώριση της καθοριστικής προσφοράς των στελεχών των Ενόπλων Δυνάμεων στην πατρίδα δεν είναι μια τεχνική διεκπεραίωση ούτε απλώς μια διόρθωση αδικιών του παρελθόντος. Σηματοδοτεί ένα νέο παράδειγμα για ένα στράτευμα σύγχρονο, λειτουργικό, αξιοκρατικό και ανθρώπινο ένα στράτευμα που μεριμνά για τα στελέχη του όχι μόνον ως εργαζόμενους, αλλά και ως ανθρώπους και ως οικογενειάρχες.

Ιδιαίτερα σε ό,τι αφορά τις υγειονομικές προβλέψεις αναβαθμίζονται σημαντικά οι παρεχόμενες υπηρεσίες προς τα στελέχη, ενισχύεται ουσιαστικά η δυνατότητα θετικής παρέμβασης εν καιρώ ειρήνης και στο πεδίο και αναγνωρίζεται πολύπλευρα η καθοριστική συμβολή των στελεχών του Υγειονομικού Σώματος, των ανθρώπων που υπερασπίζονται τη ζωή και την υγεία των στελεχών τόσο στην καθημερινότητα των νοσοκομείων όσο και στο πεδίο των ασκήσεων και των επιχειρήσεων.

Είναι ένα νομοσχέδιο το οποίο ενισχύει ουσιαστικά την επαγγελματική και επιστημονική εξέλιξη του υγειονομικού προσωπικού, διασφαλίζει δίκαιη αποζημίωση για την εργασία πέραν του τακτικού ωραρίου, διευρύνει τις δυνατότητες εξέλιξης με σημαντικές δυνατότητες απόκτησης διοικητικής εμπειρίας, αλλά και διαρκούς ενίσχυσης της επιστημονικής τους γνώσης.

Για τους λόγους αυτούς και επειδή το κρίσιμο πεδίο της εθνικής άμυνας δεν μπορεί παρά να λειτουργεί παραδειγματικά ως πεδίο διακομματικής σύνθεσης και συνεννόησης, σας καλώ να στηρίξουμε το νομοσχέδιο και να αναγνωρίσουμε μέσα από αυτό την ουσιαστική συμβολή των Ενόπλων Δυνάμεων στην ασφάλεια, την συνοχή και το μέλλον της πατρίδας μας. Ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Εμείς να σας ευχαριστήσουμε. Τον λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Σήμερα ολοκληρώνεται η επεξεργασία στην Επιτροπή του σχεδίου νόμου του Υπουργείου Εθνικής Άμυνας «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις» και είναι σημαντικό να ανατρέξει κάποιος στα στοιχεία τα οποία αναδείχθηκαν από τις τοποθετήσεις των κομμάτων. Ποιος δηλαδή υπήρξε ο πυρήνας του προβληματισμού τους και ποιες ήταν οι αντίστοιχες προτάσεις τους.

Προηγήθηκε και η διαβούλευση η οποία όμως, επιβεβαίωσε για μια ακόμα φορά την θέση του Κομμουνιστικού Κόμματος Ελλάδας ότι αυτή αποτελεί μια προσχηματική διαδικασία που δεν διασφαλίζει ουσιαστική συμμετοχή των εργαζομένων στη νομοθέτηση και ότι οι κυβερνήσεις χρησιμοποιούν τη διαβούλευση για να προσδώσουν επίφαση δημοκρατικότητας σε προειλημμένες αποφάσεις.

Το σύνολο σχεδόν των φορέων και είναι σημαντικό αυτό που συμμετείχε στη συζήτηση που έγινε εδώ πέρα στη Βουλή στην παρουσίαση των θέσεων τους με επικοινωνία που είχαμε μαζί τους επιβεβαιώνουν αυτήν την θέση μας. Το ίδιο συνέβη και σε κάθε επαφή που υπήρξε με όλους αυτούς τους ενδιαφερόμενους, αλλά ακόμη και εάν προέκυψαν κάποιες μικροαλλαγές όσον αφορά την επήρεια αυτών των παρεμβάσεων στο προσχέδιο το οποίο υπήρξε, το Κομμουνιστικό Κόμμα Ελλάδας επισημαίνει ότι αυτές είναι επιφανειακές και δεν αλλάζουν τον ταξικό αντιλαϊκό πυρήνα αυτού του νομοσχεδίου.

Κανένα κόμμα δεν έθιξε το ζήτημα που αποτελεί και τον πυρήνα του σχεδίου νόμου δηλαδή, το θέμα της ενίσχυσης των κερδών του ιδιωτικού κεφαλαίου μέσω της ποικίλης εκμετάλλευσης των στρατιωτικών δομών υγείας διότι κανείς επί της ουσίας δεν εναντιώνεται σε αυτήν την κατεύθυνση της στρατιωτικής νοσοκομειακής περίθαλψης δηλαδή την μετατροπή της υγείας σε πανάκριβο εμπόρευμα και βλέπουμε πως δρομολογείται αυτή.

Χαρακτηριστικά πήραμε εχθές μία επιστολή αγανάκτησης από την Ένωση Αποστράτων Αξιωματικών Λιμενικού Σώματος την έχετε πάρει υποθέτω όλοι, την έχετε δει αυτή την επιστολή, είδα τους αποδέκτες ήταν όλα τα κόμματα. Η αγανάκτηση τους πραγματικά ξεχειλίζει. Λένε «Θα περίμενε κανείς την κάλυψη των τεράστιων κενών σε ιατρικό και νοσηλευτικό προσωπικό και όχι την εισήγηση συγκράτησης της φυγής του προσωπικού» βλέπετε, από αυτούς οι οποίοι υφίστανται την δοκιμασία των νόμων που υφίστανται μέχρι σήμερα τι άποψη έχουν. Οι άνθρωποι δηλαδή -επιτρέψτε μου την έκφραση- έχουν ανέβει στα κεραμίδια. Ο μπαταχτσής, λένε αυτοί οι ίδιοι ακριβώς σας μιλάω τη φρασεολογία τους, ο μπαταχτσής είναι το κράτος που δεν εκπληρώνει τις υποχρεώσεις του. Ζητείται να πληρώσουν τα σπασμένα οι δικαιούχοι περίθαλψης, ένστολοι και οι οικογένειές τους. Αυτά κραυγάζουν. Το ίδιο συμβαίνει με όλα τα σωματεία, ενώσεις, ομοσπονδίες που εκπροσωπούν στελέχη των Ενόπλων Δυνάμεων σε ενέργεια ή αποστρατεία ή και τα δύο μαζί. Αυτή η συνολική αντίθεση στις προβλέψεις του νομοσχεδίου λέει πολλά.

Τέθηκα επίσης, θέματα πέραν του περιεχομένου του νομοσχεδίου από τους εισηγητές και ειδικούς αγορητές των κομμάτων. Κανείς πλην του Κομμουνιστικού Κόμματος δεν ανέδειξε τους κινδύνους που προκύπτουν πρώτα για το προσωπικό των Ενόπλων Δυνάμεων, αλλά και συνολικά για τον λαό από το βάθεμα της ενσωμάτωσης της χώρας και των Ενόπλων Δυνάμεων στα πολιτικά στρατιωτικά σχέδια των Ηνωμένων Πολιτειών, του ΝΑΤΟ και της Ευρωπαϊκής Ένωσης την εμπλοκή στους ιμπεριαλιστικούς πολέμους.

Ποιος μπορεί να τα αμφισβητήσει αυτά; Για εκεί δεν οδεύουν οι Ελληνικές Ένοπλες Δυνάμεις; Για εκεί δεν εξοπλίζονται; Για εκεί δεν εκπαιδεύονται; Ποιον ρόλο παίζει το Γραφείο Τυποποίησης του ΝΑΤΟ όταν έρχεται και επισκέπτεται ακόμα και απλές αποθήκες των Ελληνικών Ενόπλων Δυνάμεων; Αντίθετα προβάλλοντας τις διαφορές τους σε επίπεδο διαχείρισης -κάποια επουσιώδη δευτερεύοντα θέματα- συσκοτίζουν περίτεχνα την επί της ουσίας συμφωνία με την κυβερνητική πολιτική.

Για παράδειγμα, στην πρώτη συνεδρίαση της επεξεργασίας του υπό συζήτηση σχεδίου νόμου ακούσαμε το ΠΑΣΟΚ -δεν ήσασταν εσείς, κύριε Μάντζο, τότε εδώ πέρα - να χαρακτηρίζει τις «μαζικές αποστρατείες» είναι ο όρος που χρησιμοποίησε ο Ειδικός Αγορητής του ΠΑΣΟΚ που έκανε πρόσφατα το ΥΠΕΘΑ απλά ως αψυχολόγητες. Τις αναδιατάξεις στρατοπέδων ως αποσπασματικές εξαγγελίες διαβάζω από τα πρακτικά και τις τεράστιες κατ΄ απαίτησιν του ΝΑΤΟ αγορές οπλικών συστημάτων ως αιφνιδιαστικές.

Μα τι λέει τώρα το ΠΑΣΟΚ κύριε Μάντζο, τα ακούτε και εσείς αυτά, εκπροσωπείτε αυτό το κόμμα αυτήν την στιγμή αυτό άραγε το ΠΑΣΟΚ βλέπει ως πρόβλημα; Εγώ θα βάλω ένα ερώτημα ή μάλλον μία προτροπή. Ας μας υποδείξει μια προμήθεια οπλικού συστήματος που έχει φέρει η Κυβέρνηση που δεν έχει συνηγορήσει το ΠΑΣΟΚ. Δύσκολα θα βρει. Πραγματικά εγώ δεν θυμάμαι καμία διότι, είμαι στην αντίστοιχη Επιτροπή.

Στηλιτεύει επίσης την δήθεν προτεινόμενη αύξηση -είναι μέσα πρόβλεψη του νομοσχεδίου- της συμμετοχής του Στρατιωτικού Υγειονομικού Προσωπικού στο Εθνικό Σύστημα Υγείας, όμως, από την άλλη συνηγορεί στην διάθεση αυτού του προσωπικού σε ακριτικές και παραμεθόριες περιοχές που έχουν προβλήματα λες και αυτές οι περιοχές για κάποιον μεταφυσικό λόγο εξαιρούνται της στελέχωσης και της χρηματοδότησης Μονάδων Υγείας σε κάθε επίπεδο, όμως, εδώ με την θέση του αυτή, ξεπλένει ύπουλα την κυβερνητική πολιτική της υποστελέχωσης και της υποχρηματοδότησης που είναι και ο λόγος που και οι ακριτικές και παραμεθόριες περιοχές δεν έχουν γιατρούς.

Από την άλλη ακούσαμε τον ΣΥΡΙΖΑ να ασκεί κριτική στην Κυβέρνηση για το νέο δόγμα των ελληνικών Ενόπλων Δυνάμεων. Το χαρακτηρίζει ως μη επαρκώς αποτελεσματικό απέναντι στην τουρκική επιθετικότητα, επικαλείται αυξημένη ευαλωτότητα των στρατιωτικών μονάδων του Έβρου λόγω της νέας δομής. Αυτή είναι ακριβώς η επιχειρηματολογία του ΣΥΡΙΖΑ που δίνει αέρα στην κυβερνητική προσπάθεια παραπλάνησης του λαού για το ότι η νέα δομή των ελληνικών Ενόπλων Δυνάμεων δεν είναι παρά μία πολύ επικίνδυνη προσαρμογή τους στα επιχειρησιακά νατοϊκά πρότυπα ειδικά σε μια περίοδο που οι ανταγωνισμοί των ιμπεριαλιστικών δυνάμεων χτυπούν κόκκινο και οι στρατιωτικές νατοϊκές μονάδες πρέπει να είναι με πολεμική σύνθεση προσωπικού, ταχύτατα μετακινούμενες από στεριά, αέρα και θάλασσα και άρτια εξοπλισμένες.

Είναι οι τρεις λόγοι που διαφημίζει η Κυβέρνηση ότι επιτυγχάνει με την νέα δομή των ελληνικών Ενόπλων Δυνάμεων, όμως, πλέον ούτε τα στελέχη ούτε τον λαό εξαπατά διότι, δεν πρέπει να ξεχνάμε ότι είναι το κόμμα που προετοίμασε την Συμφωνία για τις Αμερικανικές Βάσεις στο πλαίσιο του στρατηγικού διαλόγου με τις Η.Π.Α.. Μετέτρεψαν την χώρα μας σε μια απέραντη αμερικανική επιθετική στρατιωτική βάση, αλλά και τον λαό μας και τις Ένοπλες Δυνάμεις σε επιλεγμένο στόχο κατά τις βρώμικες επιχειρήσεις τους.

Ακούσαμε επίσης από την «Ελληνική Λύση» και βέβαια αυτό δεν μας εξέπληξε, βαθιά αντιδραστικές θέσεις όπως την άμεση και γενικευμένη στρατιωτικοποίηση της κοινωνίας μέσω του μετασχηματισμού της εφεδρείας. Αυτό είναι ξεκάθαρα ένα «αντισυστημικό» δωράκι στην απόλυτα συστηματική κυβερνητική προσήλωση στην παραπέρα στρατιωτικοποίηση της χώρας, αλλά και της Ευρωπαϊκής Ένωσης στο όνομα της προστασίας των συνόρων της χώρας.

Ακούσαμε από το ίδιο κόμμα και θέσεις υπέρ της κατοχύρωσης της οικονομικής αυτοτέλειας των στρατιωτικών νοσοκομείων. Μα, αυτό αποτελεί και τον πυρήνα της πολιτικής της αποσύνδεσης της χρηματοδότησης των εργασιών υγείας από τον κρατικό προϋπολογισμό που κατανέμεται στον προϋπολογισμό του Υπουργείου Εθνικής Άμυνας και αποτελεί την απαρχή μιας ταχύτατης πορείας ιδιωτικοποιήσεων που θα πληρώσουν πανάκριβα τα στελέχη των Ενόπλων Δυνάμεων και οι οικογένειές τους.

Τώρα, για τις θέσεις της επίσης αυτοαποκαλούμενης αντισυστημικής «Πλεύσης Ελευθερίας» παρατέθηκαν πολλά ακαδημαϊκού ενδιαφέροντος στατιστικά στοιχεία και απαίτηση ορθολογιστικής κοστολόγησης του σχεδίου νόμου σιωπή, όμως, από την πλευρά της «Πλεύσης Ελευθερίας» για την κοστολόγηση της επιβίωσης των λαϊκών νοικοκυριών και των οικογενειών των στρατιωτικών και όχι μόνον για την κάλυψη των υγειονομικών αναγκών, αλλά γενικότερα.

Κλείνοντας επισημαίνω για μια ακόμη φορά ότι, κανένα κόμμα πλην του Κομμουνιστικού Κόμματος Ελλάδας δεν ανέδειξε τον πραγματικό σκοπό και τους στόχους του νομοσχεδίου που δεν είναι άλλος από την ενίσχυση των κερδών του ιδιωτικού κεφαλαίου, την παραπέρα συρρίκνωση των παρεχόμενων υπηρεσιών από τα στρατιωτικά νοσοκομεία επομένως, την εξαπάτηση των στελεχών και των οικογενειών τους, αλλά και του συνόλου των δικαιούχων της νοσοκομειακής περίθαλψης.

Ήδη το Κομμουνιστικό Κόμμα Ελλάδας έχει τοποθετηθεί επί της αρχής καταψηφίζοντάς το. Θα τοποθετηθούμε αναλυτικά και κατ’ άρθρον στην Ολομέλεια την Τετάρτη.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», ο κύριος Συμεών Κεδίκογλου.

**ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ, κύριε Πρόεδρε, για την κατανόηση. και ευχαριστώ και τον συνάδελφο για την παραχώρηση. Υπήρχε ένα περιφερειακό συμβούλιο στη Χαλκίδα και η κίνηση ήταν απίστευτη μέχρι να έρθω, αυτός ήταν ο λόγος.

Την προηγούμενη φορά είχα αναφερθεί διεξοδικά σε αρκετά άρθρα σήμερα θα πω για κάποια από τα βασικά τα οποία δεν πρόλαβα. Πράγματι, σε αυτό το νομοσχέδιο ακούσαμε την προηγούμενη φορά τους φορείς, οι οποίοι σχεδόν στο σύνολό τους ήταν αρνητικοί με αυτό το νομοσχέδιο και αυτό θα έπρεπε να προβληματίσει την ηγεσία. Ζητήσαμε από το Υπουργείο να δει τα σημεία αυτά και να μας πει τι αλλαγές σκοπεύει να κάνει. Ελπίζω ακούγοντας και τον Υπουργό ότι σε κάποια από αυτά τα οποία ήταν όπως είπε ο ίδιος λογικά αιτήματα, να έχει κάτι καινούργιο να πει.

Από την μεριά μας θέλω να πω για τα άρθρα 53 συνεχίζοντας και 54. Το άρθρο 54 είναι το περιβόητο άρθρο που μιλάει για τον Ν.Ι.Μ.Τ.Σ. ότι προβλέπεται να υπάρχει μια Διακλαδική Μονάδα Φροντίδας Ηλικιωμένων προφανώς, σαν ιδέα δεν είναι κακή να υπάρχει και για τους αποστράτους κάτι τέτοιο ωστόσο, πρέπει να διευκρινιστεί παρ’ όλο ότι έχει την σύμφωνη γνώμη του Δ.Σ του Ν.Ι.Μ.Τ.Σ., εάν υφίσταται μελέτη στην οποία να καταγράφονται οι επιπτώσεις στις παρεχόμενες υπηρεσίες υγείας, εάν η εν λόγω μονάδα θα είναι κερδοσκοπικού ή μη κερδοσκοπικού χαρακτήρα, ποιος θα είναι αριθμός των κλινών, η πηγή της χρηματοδότησης προκειμένου να μετασχηματισθεί με τους κατάλληλους χώρους το νοσοκομείο και εάν θα υπάρχουν οι κατάλληλες προδιαγραφές, αλλά και οι προσλήψεις που χρειάζεται πέραν του ιατρικού προσωπικού. Θέλω να πω ότι έχουμε αρκετές ασάφειες και αρκετά κενά μέχρι να δρομολογηθεί αυτό και να το δούμε στην πράξη.

Θεσπίζεται επίσης η δυνατότητα σύναψης συμβάσεων του Νοσηλευτικού Ιδρύματος Μετοχικού Ταμείου Στρατού (Ν.Ι.Μ.Τ.Σ.) με τα Μετοχικά Ταμεία Στρατού, Ναυτικού και Αεροπορίας και ιδιωτικούς βεβαίως, ασφαλιστικούς φορείς. Είναι λίγο περίεργο να ακούμε το Ν.Ι.Μ.Τ.Σ. να συνάπτει σύμβαση με το ίδιο το Μετοχικό Ταμείο Στρατού (Μ.Τ.Σ.). Για ποιον λόγο γίνεται αυτό και πώς μπορεί να συμβεί;

Αυτό μπορεί να συμβεί μόνον, εάν το Ν.Ι.Μ.Τ.Σ. πάψει να αποτελεί ουσιαστικά περιουσιακό στοιχείο του Μετοχικού Ταμείου Στρατού.

Στο άρθρο 53 προβλέπεται ότι θα υπάρχει για την παροχή υπηρεσιών φροντίδας ηλικιωμένων μία κατά προτεραιότητα εξυπηρέτηση των εν αποστρατεία στελεχών του στρατού, το χαιρετήσαμε αυτό ωστόσο δεν λέτε με ποιον τρόπο θα γίνει και εκχωρείται η μείζων αρμοδιότητα της λήψης αποφάσεων στον διοικητή, ο οποίος μπορεί να μην είναι καν στρατιωτικός και να δύναται να αποφασίσει με παράκαμψη του Δ.Σ. οπότε υπάρχουν οι ανησυχίες ότι εκεί μπορεί να δημιουργηθούν κάποιου είδους -να το πω έτσι- εξυπηρετήσεις, ρουσφέτια ανάλογα και με την πολιτική ηγεσία. Επειδή είναι σχετικό λέω και για το άρθρο 52 που λέει για τον παραθερισμό στα παραθεριστικά κέντρα του Υπουργείου Εθνικής Άμυνας τα γνωστά ΚΑΑΥ (Κέντρο Αναπληρώσεως Απωλειών Υγείας). Δεν κατάλαβα τι αλλάζει με το παρόν νομοσχέδιο.

‘Ένα άλλο σημείο το οποίο αξίζει της προσοχής μας είναι τα περιβόητα άρθρα 62 και 63, αυτά για τα οποία μίλησαν πολύ αναλυτικά και οι φορείς νομίζω είναι κάτι καινούργιο το οποίο ουσιαστικά ανατρέπει την μέχρι τώρα εκπαίδευση που είχαμε στις ανώτερες στρατιωτικές σχολές και στα ιδρύματα ουσιαστικά ξέρετε ότι κάθε τι το οποίο είναι λιμνάζον μπορεί και να σαπίσει στην πορεία. Θέλω να πω ότι μιλάμε για ένα Σώμα απ’ ό,τι κατάλαβα που είναι κάποιοι στρατιωτικοί, οι οποίοι θα κάνουν το διδακτικό τους έργο, οι οποίοι θα έχουν το αμετάθετο, οι οποίοι θα είναι μόνιμοι εκεί, οι οποίοι δεν θα έχουν προφανώς και δεν θα είναι μέσα στο διδακτικό προσωπικό δεν θα είναι μέλη του Διδακτικού Ερευνητικού Προσωπικού (Δ.Ε.Π.). Αυτό δεν καταλαβαίνουμε για ποιον λόγο γίνεται πέρα από το ότι λέγεται μέσα ότι τους προσλαμβάνει για να έχει μείωση κόστους διότι, έχω κάποιους στρατιωτικούς γιατί να μην τους χρησιμοποιώ να κάνουν και διδακτικό έργο εφόσον έχουν κάποιο διδακτορικό. Ειπώθηκε επίσης ότι υπάρχει το παράδειγμα αυτό από την Αμερική.

Δεν θεωρώ ότι είναι όλα προς αντιγραφή ή ότι ακριβώς έχουμε την ίδια κατάσταση εδώ. Θα έχουμε καθηγητές δύο ταχυτήτων προκύπτουν και άλλα θέματα. Σας ειπώθηκε σε ποιο Πειθαρχικό Δίκαιο θα υπόκεινται και εν πάση περιπτώσει μέχρι τώρα δεν ήμασταν ευχαριστημένοι με τον τρόπο που γινόταν η διδασκαλία στις Στρατιωτικές μας Σχολές όλα αυτά τα χρόνια και πάμε τώρα να τα ανατρέψουμε και να φέρουμε και εκεί μια αναστάτωση;

Επίσης, για τα υπόλοιπα άρθρα. Θέλω να πω για το θέμα του άρθρου το 80 το οποίο έχει να κάνει με το Υπουργείο Μεταναστευτικής Πολιτικής είναι θετικό ότι αυτές τις οικονομικές εκκρεμότητες πάει να τις καλύψει, αλλά πραγματικά και εγώ ήμουν έκπληκτος όταν άκουσα ότι υπάρχουν άνθρωποι στους οποίους είχαν όριο κατανάλωσης νερού μέχρι 1,5 λίτρο. Οι συνθήκες στη Σάμο είναι τραγικές. Πρόσφατα ο Πάπας που έφυγε είχε μιλήσει όταν επισκέφθηκε τη Λέσβο -αν δεν κάνω λάθος- για συνθήκες που θυμίζει στρατόπεδα Ναζί. Θέλω να πω το τι θα κάνουν στη μεταναστευτική μας πολιτική είναι κάτι το οποίο μπορούμε να δούμε και να διαφωνήσουμε και πολιτικά και να δούμε αν χρειάζεται αυστηροποίηση ανάλογα με την τοποθέτηση κάθε κόμματος, όμως, το πώς συμπεριφερόμαστε σε αυτούς τους ανθρώπους είναι κάτι διαφορετικό τουλάχιστον, να υπάρχουν ανθρώπινες συνθήκες διαβίωσης για όσο διάστημα βρίσκονται εκεί. Νομίζω σ’ αυτό είναι κάτι όπου θα συμφωνήσουμε όλοι.

Τέλος, θα κλείσω λέγοντας όπως εμείς είχαμε πει κάνοντας πράξη την υπόσχεσή μας θα καταθέσουμε την τροπολογία για να αρθεί αυτή η αδικία για τις τάξεις του 94, 95 και 96 που λόγω των μνημονίων δεν μπόρεσαν να έχουμε την αντίστοιχη εξέλιξη που είχαν και οι συνάδελφοί τους. Είναι καθαρά θέμα ηθικής τάξεως. Στο παρελθόν και δικοί σας βουλευτές το έχουν παραδεχθεί και νομίζω ότι μπορείτε να την κάνετε δεκτή νομίζω και από τα άλλα κόμματα υπάρχει μια θετική ανταπόκριση και θα μένει να το δούμε, όταν θα τα πούμε και στην Ολομέλεια εμείς, όπως έχουμε πει ήδη καταψηφίζουμε λόγω της συνολικής φιλοσοφίας του νομοσχεδίου και θα πούμε περισσότερες λεπτομέρειες στην Ολομέλεια.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής)**: Έχουμε κοντά τον αρμόδιο Υφυπουργό, ο οποίος κρατά σημειώσεις για να απαντήσει σε όλα αυτά τα θέματα που θίξατε, όμως, θα δώσουμε στην συνέχεια τον λόγο στον κύριο Κατρίνη λόγω μικρής καθυστερήσεώς του.

Παρακαλώ έχετε τον λόγο.

**ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας)**: Ευχαριστώ πολύ κύριε Πρόεδρε. Κυρίες και κύριοι συνάδελφοι, τόσο στην συζήτηση επί της αρχής όσο και εκείνης επί των άρθρων καταγράψαμε τόσο τη συμφωνία μας σε επιμέρους διατάξεις όσο και τη διαφωνία μας στη βασική φιλοσοφία του νομοσχεδίου και τα άρθρα που αυτή αποτυπώνεται.

Σε ό,τι αφορά τη βασική φιλοσοφία πραγματικά δεν ξέρω και δεν έχω πειστεί κατά πόσο η Κυβέρνηση είναι διαθέσιμη να αναθεωρήσει την στάση της. Υπάρχουν, όμως, μια σειρά από ζητήματα που υπάρχει περιθώριο για τη βελτίωση προτεινόμενων διατάξεων και για την άρση αδικιών εις βάρος των εν ενεργεία στελεχών των αποστράτων, αλλά και των οικογενειών τους με βάση αυτά που ακούσαμε και στην ακρόαση φορέων και στο πλαίσιο αυτό θα προτείνουμε μια σειρά από τροποποιήσεις. Θα τις δώσω στον αρμόδιο Υπουργό στα άρθρα του νομοσχεδίου και θα επισημάνουμε ζητήματα που χρειάζονται μεγάλη προσοχή.

Άρθρο 34. Παρότι προβλέπεται η προτεραιότητα στην εξυπηρέτηση εν ενεργεία στελεχών και των μελών τους αγνοούνται αδικαιολόγητα οι απόστρατοι και τα προστατευόμενα μέλη. Ζητήθηκε από όλους τους εκπροσώπους των αποστράτων που πήραν τον λόγο στην ακρόαση φορέων και νομίζω ότι είναι σωστό να υπάρχει ρητή αναφορά να συμπεριληφθεί αυτό, η προτεραιότητα εξυπηρέτησης αποστράτων αμέσως μετά τα εν ενεργεία στελέχη και πριν από τους υπόλοιπους φορείς που είναι δικαιούχοι περίθαλψης.

Άρθρο 52. Προτείνουμε την αλλαγή του τίτλου ώστε να αντικατοπτρίζεται με σαφήνεια η ουσία της ρύθμισης μιλώντας για αξιοποίηση κατά την ειρηνική περίοδο των κέντρων αποκατάστασης απωλειών υγείας και των τριών κλάδων των Ενόπλων Δυνάμεων και χρειάζεται να διασφαλισθεί ότι υπηρετείται η προτεραιότητα -που είναι δίκαιη- των στελεχών και αποστράτων και ότι δεν θα αλλοιωθεί ο θεσμικός ρόλος των ΚΑΑΥ όπως επισημαίνει και η ΠΟΕΣ στο υπόμνημά της.

Άρθρο 53. Προτείνουμε σαφείς προσθήκες που ενισχύουν και διευρύνουν την πρόσβαση στο ΝΙΜΤΣ για όλα τα εν ενεργεία και εν αποστρατεία στελέχη τα ανασφάλιστα αλλά και άγαμα τέκνα τους καθώς και το μόνιμο προσωπικό του Μετοχικού Ταμείου Στρατού και του ΝΙΜΤΣ. Είναι αδιανόητο να μην υπάρχει πρόβλεψη και να αφήνονται εκτός αυτής της πρόβλεψης ομάδες που δικαιούνται να έχουν πρόσβαση σε υπηρεσίες υγείας που χρηματοδοτούνται και λειτουργούν χάρη και στην δική τους συνεισφορά.

Με τροπολογία που θα καταθέσουμε προτείνουμε την παύση της εισφοράς 3% υπέρ του ΝΙΜΤΣ από τους μερισματούχους του Μετοχικού Ταμείου Αεροπορίας καθώς η πλειονότητα αποστράτων της Πολεμικής Αεροπορίας εξυπηρετείται πλέον από το 251 ΓΝΑ και όχι από το ΝΙΜΤΣ και η διατήρηση της εισφοράς δεν δικαιολογείται ιδίως όταν η πρόσβαση στο ΝΙΜΤΣ είναι περιορισμένη γεωγραφικά και προτείνουμε η εισφορά αυτή να κατευθύνεται στο ίδιο το Μετοχικό Ταμείο Αεροπορίας για την ενίσχυση των πόρων του χωρίς καμία επιβάρυνση του κρατικού προϋπολογισμού.

Άρθρο 54. Σύσταση Διακλαδικής Μονάδας Φροντίδας Ηλικιωμένων. Θεωρώ ότι χρειάζεται μια αναλυτική μελέτη σκοπιμότητας και καλύτερη προετοιμασία πριν από την εφαρμογή επισημάνθηκε και από την Π.ΟΜ.ΕΝ.Σ. (Πανελλήνια Ομοσπονδία Ενώσεων Στρατιωτικών), αλλά και από εκπροσώπους που είναι στο διοικητικό συμβούλιο του ΝΙΜΤΣ (Νοσηλευτικό Ίδρυμα Μετοχικού Ταμείου Στρατού) που θα φιλοξενήσει αυτή την Μονάδα επιπλέον προκύπτει ένα ερώτημα. Η μέριμνα περιορίζεται μόνον στους αποστράτους που κατοικούν στην Αθήνα; Υπάρχει κάποιο σχέδιο, κάποια στρατηγική γι’ αυτούς που είναι στην υπόλοιπη Ελλάδα ή θα χρειασθεί να μετακινηθούν με τις οικογένειές τους σε αυτή τη Μονάδα που θα είναι στο ΝΙΜΤΣ; Οι Ενώσεις των Αποστράτων έχουν προτάσεις να συνεισφέρουν σε αυτό όπως αναφέρθηκε και από τον κύριο Γερούδη και τον κύριο Τζαβέλλα και θεωρούμε ότι θα πρέπει να τις λάβετε υπόψιν.

Άρθρο 58. Νομίζω ότι θα πρέπει να αποφευχθεί η περιττή ταλαιπωρία συμπολιτών μας οι οποίοι έχουν μεν γνωμάτευση 67% από το ΚΕ.Π.Α. (Κέντρο Πιστοποίησης Αναπηρίας) γιατί βρίσκονται ας πούμε ένα παράδειγμα στο φάσμα του αυτισμού, έχουν διάχυτη αναπτυξιακή διαταραχή είναι κάτι το οποίο δεν βελτιώνεται ούτε υπάρχει ίαση. Υπάρχει μια διαδικασία που παίρνεις μια γνωμάτευση από τα ΚΕ.Π.Α. που έχει ισχύ κάθε δύο χρόνια και θα πρέπει τα άτομα αυτά και οι γονείς τους δυστυχώς -δεν είναι δική σας ευθύνη- να υποστούν ταλαιπωρία, να πηγαίνουν κάθε δύο χρόνια και να βεβαιώνουν ότι βρίσκονται στο φάσμα του αυτισμού και ότι είναι δικαιούχοι 67% αναπηρίας, θα πρέπει να κάνουν το ίδιο πράγμα για να παίρνουν κάθε δύο χρόνια απαλλαγή από τον Στρατό;

Νομίζω ότι αυτό που γράφει 67% «εφ’ όρου ζωής» θα πρέπει νομίζω να απαλειφθεί το «εφ’ όρου ζωής» για να μην υπάρχει η ταλαιπωρία για τα άτομα αυτά, τα οποία ούτως η άλλως όσες φορές και αν περάσουν θα έχουν ακριβώς την ίδια πιστοποίηση και ποσοστό αναπηρίας άρα, να αποφύγουν την ταλαιπωρία. Νομίζω ότι είναι σωστές οι επισημάνσεις της Ε.Σ.Α.μεΑ (Εθνική Συνομοσπονδία Ατόμων με Αναπηρία) και θα αναφερθώ συγκεκριμένα στο άρθρο 40 να συμπεριληφθεί η διάχυτη αναπτυξιακή διαταραχή καθώς και στο άρθρο 61 να απαλειφθεί η αναφορά που λέει «Ανικανότητα για κάθε βιοποριστικό επάγγελμα ή εργασία.».

Για τα άρθρα 62 και 63 και την δημιουργία του ΣΔΕΠ δεν θα επαναλάβω όσα επισημαίνουν και οι καθηγητές στη Σχολή Ευέλπιδων. Η ουσία είναι ότι η ρύθμιση όχι μόνον θολώνει τη γραμμή ανάμεσα στο στρατιωτικό και ακαδημαϊκό σκέλος, αλλά θέτει και σε κίνδυνο -το είπα και στην ομιλία μου στην κατ’ άρθρων συζήτηση- και την αξιολόγηση των Α.Σ.Ε.Ι. (Ανώτατο Στρατιωτικό Εκπαιδευτικό ‘Ιδρυμα) από την Εθνική Αρχή Ανώτατης Εκπαίδευσης. Γι’ αυτό νομίζω ότι θα πρέπει να το ξαναδείτε υπό αυτό το πρίσμα τουλάχιστον.

Επιπλέον, θα πρέπει να λάβετε σοβαρά υπ’ όψιν όσα ανέφερε ο κ. Πρόεδρος Συντονιστικού των Συλλόγων Αποφοίτων Α.Σ.Ε.Ι (Ανώτατο Στρατιωτικό Εκπαιδευτικό ‘Ιδρυμα) ο κ. Τσιλιγιάννης, για τις ρυθμίσεις του άρθρου 63 που αφορούν το Στρατιωτικό Διδακτικό Προσωπικό, αλλά και τις πολύ συγκροτημένες επισημάνσεις του κ. Κυλινδρή από το Σ.Α.Σ.Μ.Υ.(Σύνδεσμος Αποφοίτων Σχολής Μονίμων Υπαξιωματικών) για τη συνολική αναβάθμιση των Σχολών ΑΣΣΥ (Ανώτερη Στρατιωτική Σχολή Υπαξιωματικών).

Τέλος θα ήθελα να σταθώ στο άρθρο 72, για τους ΕΠΟΠ. Όπως επισημάνθηκε από την ΠΟΕΣ με την προτεινόμενη μείωση ανωτάτου ορίου ηλικίας κατάταξης από τα 28 στα 25 έτη περιορίζεται αδικαιολόγητα η δεξαμενή υποψηφίων και ακόμα πιο ανησυχητική, όμως, είναι η έμμεση κατάργηση της δυνατότητας αποχώρησης με 25 έτη υπηρεσίας οδηγώντας σιωπηρά; Άτυπα; Υπάρχει και διάλογος, υπάρχει μάλλον και διαφορετική προσέγγιση επ’ αυτού. Ο δρόμος, λοιπόν, σιωπηρά σε συντάξεις 40 και πλέον ετών πραγματικής υπηρεσίας αγνοώντας πλήρως τις ιδιαίτερες συνθήκες στρατιωτικής ζωής και της επιχειρησιακής καταπόνησης. Η στρατιωτική υπηρεσία δεν είναι συγκρίσιμη με το υπόλοιπο δημόσιο και τέτοιες αλλαγές δεν μπορούν να γίνονται σιωπηρά.

Πέραν όλων αυτών που αφορούν, όμως, το νομοσχέδιο και τα οποία θα σας καταθέσω με αφορμή την συζήτηση του νομοσχεδίου και επειδή τα ζητήματα αυτά -το διαπιστώσαμε όλοι εδώ στην αίθουσα- απασχόλησαν πολύ την Επιτροπή κατά την ακρόαση φορέων, καταθέτουμε δύο τροπολογίες που απαντούν σε πάγια αιτήματα του προσωπικού και στοχεύουν σε αποκατάσταση αδικιών και αναφέρθηκαν σε αυτά εκπρόσωποι της Π.ΟΜ.ΕΝ.Σ., της ΠΟΕΣ., του Σ.Α.Σ.Μ.Υ., του Συντονιστικού των Συλλόγων Αποφοίτων (ΑΣΣΥ), αλλά και άλλοι και στην δημόσια διαβούλευση.

Προτείνουμε πρώτον, την αποκατάσταση βαθμολογικής και σταδιοδρομικής εξέλιξης όλων ανεξαιρέτως των αποφοίτων ΑΣΣΥ που κατατάχθηκαν από το 1994 και εντεύθεν, οι οποίοι αδικούνται αντικειμενικά. Το ξέρετε και γι’ αυτό και η Πολιτική ηγεσία του Υπουργείου Εθνικής Άμυνας επί της ίδιας Κυβέρνησης του κυρίου Μητσοτάκη φρόντισε να αποκαταστήσει κάποιες σειρές μέχρι τουλάχιστον, αυτές οι αποφάσεις είχαν ληφθεί μέχρι το 2023 άρα και εσείς αποδέχεσθε ότι υπάρχει μία αδικία από την αναδρομική εφαρμογή του ν.3883 χωρίς μεταβατικές διατάξεις. Πρόκειται για στελέχη που κατετάγησαν υπό ρητούς όρους και προκηρύξεις με καταληκτικό βαθμό συνταγματάρχη και ξαφνικά υπήχθησαν σε δυσμενέστερο καθεστώς, το οποίο προβλέπει 40 χρόνια υπηρεσίας και περιορισμένη εξέλιξη και όλα αυτά χωρίς να έχουν την δυνατότητα ακαδημαϊκής εναλλακτικής καθώς ρητά τότε που εισήχθησαν τους απαγορευόταν η εγγραφή σε Ανώτατα Εκπαιδευτικά Ιδρύματα.

Χαίρομαι που βλέπω και τον τέως Υπουργό Εθνικής Άμυνας, ο οποίος είμαι σίγουρος επειδή ακριβώς έδωσε λύση σε αυτήν την αδικία θα συνηγορήσει στην Ολομέλεια ώστε να υπάρχει μια δίκαιη αποκατάσταση και των υπολοίπων σειρών.

Η τροπολογία μας επαναφέρει την ισονομία και την διοικητική συνέπεια επεκτείνοντας την ρύθμιση του άρθρου 37 του ν. 4494 στους καταταγέντες μέχρι και το 2009, αλλά επιπλέον προβλέπει βελτιώσεις και για τις μεταγενέστερες τάξεις μία δίκαιη, μία μελετημένη παρέμβαση που αποκαθιστά την χαμένη εμπιστοσύνη, το τονίζω, αποκαθιστά την χαμένη εμπιστοσύνη των στελεχών στην Πολιτεία.

Δεύτερον και ολοκληρώνω με αυτό προτείνουμε την τροποποίηση του άρθρου 23 του ν.3883 ώστε να αρθεί μια αδικία εις βάρος των Αξιωματικών Αποφοίτων ΑΣΣΥ ειδικών καταστάσεων εκείνων δηλαδή που υπηρετούν ως ελαφράς υπηρεσίας ή υπηρεσίας γραφείου συχνά λόγω σοβαρών παθήσεων. Με την ρύθμιση που προτείνουμε επανέρχεται η αρχή της ίσης μεταχείρισης, διασφαλίζεται η ιεραρχική συνοχή των Ενόπλων Δυνάμεων όπως επιτάσσει και η Απόφαση 1578/2021 του Εφετείου Αθηνών.

Οι τροπολογίες αυτές κατατίθενται με υπευθυνότητα, με συναίσθηση των αναγκών των στελεχών των Ενόπλων Δυνάμεων και καλούμε την Κυβέρνηση όχι μόνον να τις υιοθετήσει και να το κάνει όχι μόνον ως ένδειξη προφανώς, δικαιοσύνης και ισότιμης αντιμετώπισης απέναντι σε όλα τα στελέχη, αλλά και ως πρακτική ενίσχυση της ηθικής και υπηρεσιακής υπόστασης του στρατιωτικού προσωπικού.

Κυρίες και κύριοι συνάδελφοι, οι προτάσεις που καταθέτουμε κινούνται προς την κατεύθυνση της δικαιοσύνης, της ισονομίας, της πραγματικής στήριξης όλων όσων υπηρέτησαν ή υπηρετούν ακόμα την πατρίδα. Στέλνουν ένα μήνυμα σεβασμού προς όλες τις γυναίκες και όλους τους άνδρες των Ενόπλων Δυνάμεων, προς όλους τους ανθρώπους που με τις θυσίες τους καθημερινά ενισχύουν το αίσθημα της εθνικής ασφαλείας.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Περνάμε τώρα στην ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ. Τον λόγο έχει ο Ειδικός Αγορητής της, Στέλιος Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Θα μου επιτρέψετε να αναφερθώ σε ένα γεγονός, το οποίο συνέβη πριν από 15 χρόνια, όταν αθώοι συμπολίτες μας δολοφονήθηκαν από κάποιους φρικιαστικούς ανθρώπους, αλλά δυστυχώς, 15 χρόνια μετά αυτά τα ανθρωπόμορφα κτήνη παραμένουν ελεύθερα και κυκλοφορούν ανάμεσά μας και ανάμεσα στους συγγενείς των νεκρών και αναφέρομαι φυσικά, στους νεκρούς της Marfin.

Κύριε Υπουργέ, διαβάσαμε και το Σαββατοκύριακο που πέρασε αλλά και σήμερα κάποια δημοσιεύματα και δεν θα τα ανέφερα εάν δεν ήταν ιδιαίτερα σημαντικά, τα οποία αναφέρουν πως υπάρχει συζήτηση μεταξύ της ελληνικής Κυβέρνησης για το ενδεχόμενο μεταφοράς μιας συστοιχίας Patriot στην Ουκρανία μετά δηλαδή την αποστολή και παραμονή της συστοιχίας Patriot στην Σαουδική Αραβία προκειμένου να φυλάσσονται οι πετρελαιοπηγές του πάμπλουτου αραβικού βασιλείου. Θα θέλαμε μια απάντηση εάν αυτά τα δημοσιεύματα έχουν βάση, εάν ισχύουν καθώς γνωρίζουμε όλοι ότι δεν μας περισσεύουν συστοιχίες Patriot. Οι Patriot είναι πύραυλοι αντιαεροπορικής άμυνας, δεν είναι επιθετικά όπλα, δεν έχουμε τη δυνατότητα να τα στέλνουμε δεξιά κι αριστερά, αλλά και το γεγονός ότι έχουν αλλάξει οι συνθήκες δεν πιστεύουμε ότι μια συνέχιση εμπόλεμης κατάστασης με τη Ρωσία είναι προς το συμφέρον της Ελλάδας.

Έρχομαι στο νομοσχέδιο το οποίο νομίζω στις προηγούμενες συνεδριάσεις το αναλύσαμε κατ’ άρθρον. Ερχόμαστε, λοιπόν, σήμερα να ολοκληρώσουμε την εξέταση ενός νομοσχεδίου για το οποίο τόσο ο Υπουργός όσο και ο Υφυπουργός δήλωσαν ότι δεν είναι γραμμένο στην πέτρα κατά συνέπεια η κυβέρνηση είναι ανοιχτή σε βελτιώσεις. Στην διάρκεια της περιόδου που υπήρξε στην διαβούλευση συγκέντρωσε 52.244 σχόλια εάν δεν κάνω λάθος, ενώ στη διάρκεια των τριών προηγούμενων συνεδριάσεων.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** 2.244. Είναι παραπάνω;

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** Είπα54.244;Νομίζω εγώ2.244. Μπορεί να κάνω λάθος. Διορθώστε με, εν πάση περιπτώσει δεν αλλάζει. Στην διάρκεια, λοιπόν, των τριών προηγούμενων συνεδριάσεων και φυσικά στην δεύτερη που αφορά την ακρόαση φορέων διατυπώθηκαν οι ενστάσεις τόσο της Αντιπολίτευσης όσο και των ανθρώπων που εμπλέκονται και γνωρίζουν τα θέματα από πρώτο χέρι. Είσαστε σε θέση σήμερα στην τελευταία συνεδρίαση να ενημερώσετε τόσο την Επιτροπή όσο και φυσικά τους φορείς τι κατανοήσατε κατά την διάρκεια τόσο της διαβούλευσης όσο και της κοινοβουλευτικής επεξεργασίας προκειμένου να αποδείξετε ότι αυτό το οποίο δηλώσατε δεν ήταν μια καινή δήλωση άνευ πραγματικής σημασίας.

Στην διάρκεια των προηγουμένων συνεδριάσεων ως «ΕΛΛΗΝΙΚΗ ΛΥΣΗ» αποδείξαμε ότι δεν έχουμε μηδενιστική λογική και δεν προσερχόμαστε στην Επιτροπή λέγοντας όχι σε όλα. Η σύσταση του Κέντρου Εκπαίδευσης Πολεμικού Τραύματος και η λειτουργία κινητής μονάδας εκπαίδευσης είναι προς την σωστή κατεύθυνση αρκεί να εξασφαλισθούν οι κατάλληλοι πόροι, ο εξοπλισμός και το προσωπικό. Σχεδόν τα πάντα, δηλαδή.

Η σύσταση ειδικότητας Επαγγελματία Οπλίτη Διασώστη στις Ένοπλες Δυνάμεις είναι επίσης, προς την σωστή κατεύθυνση. Απαντά σε μια ανάγκη η οποία υπάρχει εδώ και πολλά χρόνια και σε μια έλλειψη την οποία διαβλέπαμε σε κάθε είδους συνεκπαίδευση με νατοϊκούς στρατούς με εμπειρία σε εμπόλεμες περιοχές. Αναβαθμίζει επίσης, τον ρόλο των ΕΠΟΠ αρκεί φυσικά να υπάρξει μια σαφής πρόβλεψη σταδιοδρομίας και αξιοποίησης αυτών των ανθρώπων και να μη γίνουμε μάρτυρες για μια ακόμα φορά του φαινομένου να εκπαιδεύονται στελέχη από το υστέρημα του ελληνικού λαού και στην συνέχεια να προσφέρονται έτοιμοι και δωρεάν στην ιδιωτική πρωτοβουλία αφήνοντας τις Ένοπλες Δυνάμεις κυριολεκτικά σύξυλες.

Η λειτουργία Στέγης Υποστηριζόμενης Διαβίωσης και Μονάδας Φροντίδας Ηλικιωμένων είναι μια καλή προϋπόθεση δεν μπορώ να πω, αλλά δεν απαντήθηκαν μέχρι στιγμής μια σειρά από θέματα όπως:

Οι ηλικιωμένοι ζουν μόνον στην Αττική; Γι’ αυτούς οι οποίοι βρίσκονται στην επαρχία τι θα γίνει; Θα είναι δωρεάν ή επί πληρωμή ενώ η άποψη των φορέων όπως διατυπώθηκε και στην ακρόαση ότι στους υπάρχοντες χώρους του ΝΙΜΤΣ δεν μπορεί να δημιουργηθεί μια τέτοια μονάδα, δεν έχει απαντηθεί και αναμένουμε να πάρουμε απαντήσεις σήμερα.

Συζητήσαμε επίσης εκτενώς για τα στρατιωτικά φαρμακεία και την δυνατότητα να διανυκτερεύουν εκ περιτροπής. Υπάρχει το απαιτούμενο προσωπικό; Είναι δυνατόν με την σημερινή απόδοση στις Ένοπλες Δυνάμεις από την ΣΣΑΣ (Στρατιωτική Σχολή Αξιωματικών) με ειδικότητα φαρμακοποιού να υλοποιηθεί κάτι τέτοιο; Μάλλον όχι. Άρα, μιλάμε για εξαγγελία άνευ πραγματικού περιεχομένου.

Όσον αφορά το άρθρο 13 και το ζήτημα της διοίκησης των στρατιωτικών νοσοκομείων το οποίο σας θέσαμε από την πρώτη συνεδρίαση. Είναι δυνατόν ένας υγειονομικός του οποίου η επιστημονική επάρκεια δεν αμφισβητείται, ο οποίος έχει υπηρετήσει σε ένα νοσοκομείο σε όλη του την καριέρα να μην μπορεί καν να το διοικήσει; Αν η επιστημονική επάρκεια, η δια βίου αξιολόγηση και η εμπειρία δεν αρκεί για την διοίκηση ενός στρατιωτικού νοσοκομείου και αυτό είναι το επιχείρημά σας για την πρόσληψη είναι το επόμενο βήμα αυτό; Δηλαδή, που θα φτάσετε; Στην πρόσληψη manager ακόμα και για τις μάχιμες μονάδες;

Τα στρατιωτικά νοσοκομεία, κυρίες και κύριοι βουλευτές, υπήρξαν το στολίδι της δημόσιας υγείας διαχρονικά. Ξεκινήστε τον έλεγχο από το γεγονός τι έχει αλλάξει τον τελευταίο καιρό και βλέπουμε δυσφημιστικά δημοσιεύματα και περιπτώσεις που δεν τις έχουμε ξαναβιώσει. Δεν είναι δυνατόν να έχουμε παραιτήσεις έμπειρων στρατιωτικών ιατρών και να τις αντιμετωπίζουμε σαν να μη συμβαίνει τίποτα. Οι προβλέψεις του συγκεκριμένου νομοσχεδίου αφορούν μόνον τους νέους σχετικά ιατρούς και αυτό με τη λογική του μαστίγιου. Για κίνητρα, ούτε λόγος. Επικρατούσα άποψη δε καθόλου άδικα θα έλεγα, είναι πως, αντί να λύσετε τα προβλήματα του Εθνικού Συστήματος Υγείας τα μεταφέρετε και αυτά στις Ένοπλες Δυνάμεις.

Οι Ένοπλες Δυνάμεις είναι Σώμα από το σώμα του λαού και ειδικότερα των μη προνομιούχων στρωμάτων αυτού. Η αποδοχή, η εμπιστοσύνη και η εκτίμηση είναι δεδομένη και καταγεγραμμένη σε όλες τις μετρήσεις, αλλά δεν μπορεί για κάθε αστοχία της κρατικής μηχανής να βρίσκετε την εύκολη λύση στις Ένοπλες Δυνάμεις. Αναφέρθηκε ο Υπουργός στη μη ύπαρξη ΑΦΜ των στρατιωτικών νοσοκομείων και την μη σύνταξη οικονομικών καταστάσεων. Μετά από έξι χρόνια διακυβέρνησης της Νέας Δημοκρατίας καλό είναι να αφήσετε τις διαπιστώσεις για τους υπολοίπους και να θυμηθείτε πως εσείς έχετε την ευθύνη για αυτήν την κατάσταση.

Για τα χρέη του ΕΟΠΥΥ προς τα στρατιωτικά νοσοκομεία, τι έχετε κάνει; Ποια είναι η κατάσταση σήμερα και ποια θα ήταν, εάν ο ΕΟΠΥΥ εξοφλούσε τα στρατιωτικά νοσοκομεία;

Όσον αφορά το άρθρο 39 και την συμμετοχή των στρατιωτικών στις δαπάνες της υγειονομικής κάλυψης η Κυβέρνηση καλεί τους στρατιωτικούς να καταβάλουν από την τσέπη τους το 15% για το σύνολο των διαγνωστικών εξετάσεων που διενεργούνται σε δημόσια νοσοκομεία, νοσηλευτικά ιδρύματα, ιδιωτικές κλινικές και εργαστήρια. Σας ζητούμε να το διορθώσετε. Καμία συμμετοχή για τα στελέχη των Ενόπλων Δυνάμεων.

Επίσης, απαντά το συγκεκριμένο νομοσχέδιο στο υφιστάμενο νομοθετικό πλαίσιο όσον αφορά τις υπηρεσίες υγείας των στελεχών των Ενόπλων Δυνάμεων, το οποίο σύμφωνα με όσα μας κατατέθηκαν από τους φορείς, αποτελείται από 120 νομοθετήματα τα οποία περιλαμβάνουν νομοθετικά διατάγματα, βασιλικά διατάγματα και υπουργικές αποφάσεις;

Όσον αφορά το άρθρο 72, δεν υπήρξε ούτε ένας από τους φορείς ο οποίος να συμφωνεί με τις επιχειρούμενες ρυθμίσεις. Το γεγονός ότι αυξάνει αθροιστικά κατά 6 χρόνια παραμονής στον βαθμό του δεκανέα από 5 σε 7, του λοχία από 8 σε 10 και αντίστοιχα του επιλοχία από 8 σε 10 δηλαδή οι ΕΠΟΠ θα παραμένουν σε χαμηλότερους βαθμούς υπό δυσμενέστερους διοικητικούς, σταδιοδρομικούς και οικονομικούς όρους και φυσικά θα παραμένουν συνολικά σε περισσότερα έτη υπηρεσίας σύμφωνα με τις προβλέψεις του άρθρου 72.

Γίνεται ξεκάθαρη και αυτό είναι διαπίστωση όλων η πρόθεση της Κυβέρνησης για την δημιουργία Σώματος υπαξιωματικών. Πρόταση, αποσύρετε τελείως το άρθρο 72 ούτως ή άλλως δεν έχει καμία σχέση με την υγειονομική κάλυψη για τις Ένοπλες Δυνάμεις.

Κλείνοντας ως «ΕΛΛΗΝΙΚΗ ΛΥΣΗ» δεν θα σταματήσουμε να τονίζουμε σε κάθε ευκαιρία πως οτιδήποτε αφορά την αναβάθμιση της ποιότητας ζωής και εργασίας των στελεχών των Ενόπλων Δυνάμεων είναι και προς όφελος του ελληνικού λαού συνολικά και από τη μεριά μας θα το στηρίξουμε. Δεν θα το πράξουμε, όμως, για αποφάσεις που κρίνουμε πως είναι προς την αντίθετη κατεύθυνση ή πρόκειται απλά για εξαγγελίες κενές περιεχομένου απλά και μόνον για τη δημιουργία εντυπώσεων.

Σας ευχαριστώ, κύριε Πρόεδρε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ευχαριστούμε και χαιρόμαστε ιδιαίτερα που είναι και ο Υπουργός Εθνικής Άμυνας κοντά μας, ο κ. Δένδιας. Έχουμε τρεις Υπουργούς Εθνικής Άμυνας κοντά μας έτσι κι αλλιώς, κύριε Αποστολάκη, κύριε Παναγιωτόπουλε.

Να περάσουμε τώρα στην επόμενη Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ», στην κυρία Σία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Υπουργέ, κύριε Υφυπουργέ και όλοι οι Υπουργοί πρώην, νυν εντάξει, αλλά και στο μέλλον δεν ξέρει ποτέ κανείς.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Η μόνη μόνιμη ιδιότητα, κυρία Αναγνωστοπούλου, που θα έχουμε όλοι είναι του τέως.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ναι, ακριβώς.

Εγώ θα ξεκινήσω με μία διαπίστωση που εμείς που παρακολουθήσαμε όλες τις Επιτροπές μπορούμε να το συνομολογήσουμε. Συζητήθηκε το νομοσχέδιο, ήρθαν οι φορείς, έκαναν παρατηρήσεις πάρα πολύ ουσιαστικές και πάρα πολύ σημαντικές.

Θα προτιμούσα σε αυτήν την τελευταία μας Επιτροπή να έχει μιλήσει πρώτος ο Υφυπουργός για να μας πει τι έκανε δεκτά από όλα αυτά τα αιτήματα και τις παρατηρήσεις των φορέων για να ξέρουμε γιατί όπως είπε ο Υπουργός ο κ. Δένδιας, στην πρώτη συνεδρίαση δεν είναι γραμμένο στην πλάκα το νομοσχέδιο και ότι μπορεί να γίνουν διορθώσεις. Θα είχαμε αυτή την ευκαιρία σήμερα για να μπορέσουμε να μιλήσουμε και καλύτερα.

Η δεύτερη διαπίστωση και η δεύτερη παρατήρηση που έχω να κάνω είναι ότι από τους φορείς ακούσαμε σχεδόν από όλους τους φορείς, αρνητικά σχόλια. Αρνητικά σχόλια επί της αρχής, επί της φιλοσοφίας του νομοσχεδίου εκεί ακριβώς που είχαμε και εμείς εντοπίσει, επικεντρώσει τα αρνητικά μας σχόλια.

Ποια είναι αυτή η φιλοσοφία, κύριε Υπουργέ, κύριε Υφυπουργέ. Εάν θεωρήσουμε το βασικότερο πρόβλημα στη δημόσια υγεία πολιτική και στρατιωτική που έχει η χώρα μας μετά από μνημονιακή οικονομική κρίση μεγάλης διάρκειας, μετά από όλα αυτά που έχουν γίνει, ποιο είναι; Κάτι που καταγράφεται και από την Eurostat και από όλες τις μετρήσεις. Η μεγάλη ιδιωτική δαπάνη. Είμαστε η πρώτη χώρα στην Ευρωπαϊκή Ένωση μεγάλης ιδιωτικής δαπάνης για την υγεία και βέβαια διάφορα προβλήματα που έχουν σωρευτεί επί δεκαετίες, αλλά κυρίως στη δεκαετία της οικονομικής κρίσης στην δημόσια υγεία.

Τι έρχεται και κάνει αυτό το νομοσχέδιο; Πώς είναι όλη φιλοσοφία της Κυβέρνησης σε σχέση με τη δημόσια υγεία. Αντί να σταθεί σε αυτά τα υπαρκτά προβλήματα δίνει ένα πακέτο λύσεων που είναι εκτός αυτών των προβλημάτων. Η εμπορευματοποίηση και η ιδιωτικοποίηση της υγείας και της στρατιωτικής υγείας πια είναι ένα μείζον πρόβλημα και εδώ δεν είναι να διαφωνήσουμε, να σας πούμε διορθώσετε αυτό ή βάλτε εκείνο, είναι εντελώς άλλο σχέδιο. Άλλο σχέδιο το δικό σας, άλλο σχέδιο αυτό για το οποίο μιλάμε εμείς. Εκεί είναι αντικρουόμενα τα σχέδια όσες βελτιώσεις και να ζητηθούν δεν γίνεται.

Όταν ο Υπουργός στην πρώτη του ομιλία, μας είπε ότι τα νοσοκομεία έχουν πρόβλημα μη πληρότητας και μας παρουσίασε και στοιχεία ότι τόσο 52%, 34% και όλα αυτά το δε νομοσχέδιο θέτει ευθύς εξ’ αρχής το θέμα της υποστελέχωσης των νοσοκομείων εδώ έχουμε μία καραμπινάτη αντίφαση. Κάτι συμβαίνει. Μας είπε ότι τα οικονομικά τους γιατί αποδίδονται στα συνταξιοδοτικά τους ταμεία -φαντάζομαι είναι τα Μετοχικά Ταμεία- εκεί πάλι υπάρχει ένα μεγάλο πρόβλημα διότι, ο κύριος Υπουργός δεν μας είπε όπως είπαν οι φορείς τι έγινε για τα οφειλόμενα από το κράτος λεφτά του ΕΟΠΥΥ για τα νοσοκομεία; Είχαμε ψηφίσει διάταξη το 2024 όπου χαρίστηκαν και χρήματα του ΕΟΠΥΥ δηλαδή, οφείλει το κράτος στα στρατιωτικά νοσοκομεία και τι κάνει; Παρουσιάζει την εικόνα της οικονομικής κατάρρευσης στο νοσοκομείο άρα, η λύση ποια είναι; Η οικονομική αυτοτέλεια άρα, η εμπορευματοποίηση και η ιδιωτικοποίηση και άκουσα και το επιχείρημα -το ακούσαμε όλοι- από βουλευτές της πλειοψηφίας ότι δεν μπορούν να μην έχουν ίσες ευκαιρίες οι στρατιωτικοί με τους υπόλοιπους πολίτες αυτής της χώρας. Ίσες ευκαιρίες είναι η ιδιωτική ασφάλιση και τα ιδιωτικά θεραπευτήρια; Δεν ξέρετε τι συμβαίνει εκεί έξω με την δημόσια υγεία και το λέω πάρα πολύ ειλικρινά επειδή έτυχε και τώρα τελευταία να έχω μία επαφή πολύ στενή με ασθενείς με βαριές ασθένειες, οι οποίοι τρέχουν πανικόβλητοι και τι γίνεται με τις ιδιωτικές κλινικές πραγματικά δεν γνωρίζετε.

Έχουμε τα στρατιωτικά νοσοκομεία λοιπόν, τα οποία όχι μόνον εξυπηρετούν τους στρατιωτικούς, αλλά εξυπηρετούν και ομάδες αυτού του πληθυσμού, τις άγονες γραμμές, εμάς τους ίδιους που εκεί χρειάζεται η ενίσχυσή τους ως δημόσιων νοσοκομείων. Αυτή είναι η κατεξοχήν επί της αρχής διάσταση που έχουμε με το νομοσχέδιο και αυτό δεν αλλάζει. Δεν αλλάζει ότι και να κάνουμε διότι, είναι συγκρουόμενα σχέδια.

Κύριε Υπουργέ, δεν με κατονομάσατε, αλλά το άκουσα, αλλά απάντησαν οι φορείς με τους οποίους μίλησα. Εγώ είχα κάνει στην πρώτη συνεδρίαση της Επιτροπής μας μια γενική τοποθέτηση και για τα προβλήματα μισθολογικά, καθημερινότητας, διαβίωσης και λοιπά που αντιμετωπίζουν οι στρατιωτικοί όπως όλοι οι εργαζόμενοι σε αυτήν την χώρα και οι εργαζόμενοι στον δημόσιο τομέα.

Είπατε επειδή τύπωσα την ομιλία σας ότι μετά τις δακρύβρεχτες ιστορίες, μακάρι να είναι δακρύβρεκτες δικές μου ιστορίες αυτές -μακάρι να είναι- και οι στρατιωτικοί να λένε υπερβολές γιατί θέλουν να βελτιώσουν τη θέση τους φοβάμαι, όμως, ότι δεν είναι δακρύβρεκτες ιστορίες και το ξέρετε εσείς πολύ καλύτερα από εμένα.

Είχα μιλήσει επί των Άρθρων δεν χρειάζεται τώρα να επανέλθω θέλω, όμως, να επανέλθω σε δύο τρία πράγματα που θεωρώ πάρα πολύ σημαντικά πρώτον, για την ΕΑΒ. Η διάταξη για την ΕΑΒ και τα επιδόματα στους εργαζόμενους που είναι πράγματι στην σωστή κατεύθυνση. Οι άνθρωποι έκαναν απεργίες, διεκδίκησαν, η διάταξη εδώ είναι στην σωστή κατεύθυνση είπα στην προηγούμενη συνεδρίαση την κατ’ άρθρον δύο αλλαγές που θα ήταν σκόπιμο να γίνουν στο θέμα του συμψηφισμού και στο θέμα της αλλαγής του χρόνου όχι «δίνονταν» τα επιδόματα «δίνονται» τα επιδόματα δεν ξέρω, κύριε Υφυπουργέ, εάν μπορέσατε να το σημειώσατε, εάν το είπα με σαφήνεια ή εάν πρέπει να σας πω.

Για την ΕΑΒ και τους εργαζόμενους τίθεται ένα μείζον πρόβλημα, το οποίο πρέπει να συζητήσουμε, κύριοι Υπουργοί και αυτό είναι της συλλογικής σύμβασης εργασίας. Δεν μπορούν οι εργαζόμενοι, ας φανταστούμε και τώρα με τους εξοπλισμούς, με το ΕΛΚΑΚ (Ελληνικό Κέντρο Αμυντικής Καινοτομίας) με την άμυνα της χώρας και τα λοιπά δεν μπορεί η βαριά αμυντική βιομηχανία αυτής της χώρας να είναι και οι εργαζόμενοί τους που ξέρουμε τι ειδίκευση θέλουν, απαιτείται για αυτήν την δουλειά, δεν μπορεί να είναι σε ένα ενιαίο μισθολόγιο του δημοσίου. Αυτό πρέπει να το συζητήσουμε σαν μία δημόσια υπηρεσία, μία δημόσια υπηρεσία με τις μισθολογικές περικοπές που έχουν υποστεί όλες οι δημόσιες υπηρεσίες από την κρίση από το 2011, τα επιδόματα που έχουν περικοπεί κ.λπ., συλλογική σύμβαση εργασίας, βαριά αμυντική βιομηχανία αυτής της χώρας διότι, φεύγουν οι εργαζόμενοι και φεύγει ένα τεράστιο, τεράστιο ανθρώπινο δυναμικό τεχνογνωσίας. Διάβαζα τώρα για το τι κατασκευάζει η ΕΑΒ και τι μπορεί παραπάνω να κάνει. Αυτό πρέπει να το συζητήσουμε και πρέπει να αλλάξει οπωσδήποτε.

Το δεύτερο που θα ήθελα να πω, το είπα, το ξαναείπα για τους καθηγητές πρακτικής. Ανοίγει ένα παράθυρο, το οποίο δεν είναι σωστό να ανοίξει. Μας το είπαν και οι ίδιοι οι καθηγητές που ήρθαν εδώ, επιμένουμε σε αυτό και ο κύριος Καιρίδης ως καθηγητής Πανεπιστημίου μπορεί να το καταλάβει. Άλλο είναι το professor of practice, άλλο είναι μέλος ΔΕΠ με διδακτικό και ερευνητικό καθήκον, υποχρεώσεις και είναι εντελώς διαφορετικό να λέει η διάταξη μάλιστα ότι θα πληρώνονται με τα ίδια λεφτά για να δουλεύουν όλη την εβδομάδα δηλαδή με ελάχιστα λεφτά, αυτούς τους ανθρώπους τους κάνουμε ΔΕΠ και καταδικάζουμε σε μισθολογική κατάσταση, η οποία είναι αδιανόητη.

Για τους ΕΠΟΠ τα είπαν και συνάδελφοι πριν δεν χρειάζεται να επανέλθω. Λυπάμαι που ο κύριος Βορίδης δεν ήρθε σε καμία Επιτροπή να μιλήσουμε για την Δομή της Σάμου διότι, το είπα και στην πρώτη Επιτροπή το ότι βγαίνουν από εκεί παιδιά με υποσιτισμό δεν περιποιεί τιμή σε κανέναν μας απολύτως σε αυτή τη χώρα.

Θέλω να κλείσω λέγοντας ότι οι αδικίες που έχουν υποστεί οι ΑΣΣΥ είναι οι υπαξιωματικοί του 1994, 1995, 1996 είναι αδικίες, οι οποίες πρέπει επιτέλους να αλλάξουν, να δικαιωθούν οι άνθρωποι για να μπορέσουμε να πάμε παρακάτω.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Ανδριανός Ιωάννης, Αυγερινοπούλου Διονυσία - Θεοδώρα, Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Ψυχογιός Γεώργιος, Κτενά Αφροδίτη, Λαμπρούλης Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Οικονομόπουλος Τάσος, Ρούντας Γεώργιος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος και Σαράκης Παύλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής):** Τον λόγο έχει ο Ειδικός Αγορητής της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου», ο κ. Αλέξανδρος Καζαμίας.

Για 10΄λεπτά παρακαλώ, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θα ήθελα να ξεκινήσω αναφερόμενος στην Έκθεση Πολεμικού Εξοπλισμού DEFEA (Defence Exhibition Athens) που λαμβάνει χώρα από τις 6 έως τις 8 Μαΐου στην χώρα μας και στην οποία εκθέτουν τα εξοπλιστικά προγράμματα τους μία σειρά από χώρες.

Ιδιαίτερη εντύπωση, κυρίες και κύριοι Βουλευτές, προκαλεί το γεγονός ότι η πρώτη χώρα σε συμμετοχές στην Έκθεση αυτή είναι το κράτος του Ισραήλ με 33 συμμετοχές και αυτό είναι πραγματικά σοκαριστικό δεδομένου ότι το κράτος αυτό διαπράττει συστηματικές παραβιάσεις του Διεθνούς Δικαίου ιδίως από την στιγμή που ξεκίνησε η γενοκτονία στη Γάζα τον Οκτώβριο του 2023 απαγορεύει τη διέλευση ανθρωπιστικής βοήθειας σε παράβαση όλων των ισχυόντων νόμων του Διεθνούς Δικαίου στη Γάζα, η οποία έχει υποστεί μέχρι τώρα κοντά στις 53.000 θύματα από τους βομβαρδισμούς του κράτους αυτού και βεβαίως, οι άλλες χώρες που έχουν αυξημένη συμμετοχή είναι η Σαουδική Αραβία ένα κράτος το οποίο συμμετέχει για χρόνια στον βρώμικο πόλεμο της Υεμένης και ευθύνεται για τον θάνατο δεκάδων χιλιάδων παιδιών στον εμφύλιο πόλεμο της Υεμένης και εκεί η Σαουδική Αραβία και τα Εμιράτα έχουν 12 συμμετοχές και σας αναφέρω ενδεικτικά ότι το Ισραήλ έχει περισσότερες συμμετοχές σε αυτήν την Έκθεση απ’ ότι οι Ηνωμένες Πολιτείες και η Σαουδική Αραβία και τα Εμιράτα έχουν περισσότερες συμμετοχές απ’ ότι μια μεγάλη παραγωγός όπλων στην Ευρώπη, από τη Μεγάλη Βρετανία.

Καταλαβαίνετε δηλαδή τι σήμα δίνει η ελληνική Κυβέρνηση στα αυταρχικά αυτά καθεστώτα που παραβιάζουν κατάφωρα το Διεθνές Δίκαιο, τους λέει με άλλα λόγια ότι η Ελλάδα είναι μια καλή αγορά για σας, ελάτε, θα πάρετε από εδώ χρήματα για να συνεχίσετε να χρηματοδοτείτε αυτούς τους καταστροφικούς πολέμους στους οποίους συμμετέχετε τα τελευταία χρόνια.

Αυτό μας λυπεί ιδιαίτερα, καταδικάζουμε το γεγονός ότι η χώρα μας ακόμη δεν έχει ασκήσει εμπάργκο ιδίως στο κράτος του Ισραήλ και στην συμμετοχή του με εξοπλιστικά προγράμματα στην Ελληνική Εθνική Άμυνα και θεωρούμε ότι πρέπει η Κυβέρνηση επιτέλους να αναλάβει τις ευθύνες της αναφέρομαι και στον κύριο Υπουργό, ο οποίος είπε ότι δεν υπάρχει λέει πολιτική η οποία να το απαγορεύει να προμηθεύεται από το Ισραήλ όπλα. Κάντε την αυτήν την πολιτική. Δεν έχει το Υπουργείο Εθνικής Άμυνας παθητική στάση απέναντι στην πολιτική της Κυβέρνησης, συμμετέχει στη διαμόρφωσή της και το γεγονός ότι δεν το κάνετε σημαίνει ότι το θέλετε και το επιθυμείτε και αυτό μας θλίβει ιδιαίτερα.

Έρχομαι τώρα στο νομοσχέδιο που συζητάμε. Η «Πλεύση Ελευθερίας» έχει διατυπώσει τις αντιρρήσεις της συνολικά στις προηγούμενες συνεδριάσεις της Επιτροπής. Υπενθυμίζω ότι οι βασικές αντιρρήσεις μας σχετίζονται με το γεγονός πως ενώ προβλέπεται να υπάρξει πιο ευέλικτο ωράριο για τους νοσηλευτές, τους γιατρούς και τα φαρμακεία τα οποία συμμετέχουν στο σύστημα παροχής υγειονομικής περίθαλψης από τα στρατιωτικά νοσοκομεία ταυτόχρονα δεν υποστηρίζονται αυτοί οι εργαζόμενοι ούτε με την απαραίτητη στελέχωση σε κάποιους κλάδους αφενός και αφετέρου οι αυξήσεις στις αμοιβές τους που προβλέπονται από το άρθρο 25, φαίνεται να είναι πολύ χαμηλές.

Ρωτήσαμε προηγουμένως και ρωτούμε ξανά τώρα. Το άρθρο 25 που προβλέπει ένα κονδύλι της τάξης των 2,8 εκατομμυρίων για να δώσει αύξηση στις αμοιβές για τις υπηρεσίες επί εικοσιτετραώρου βάσεως και επί δεύτερου οκταώρου τελικά τι αμοιβή θα δώσει την ώρα; Οι φορείς που είχαμε εδώ διαμαρτυρήθηκαν εντόνως λέγοντας και στην διάρκεια της διαβούλευσης επίσης, λέγοντας ότι ο προϋπολογισμός αυτός των 2,8 εκατομμυρίων δεν αρκεί για να τους δώσει αυξήσεις που να είναι εφάμιλλες με αυτές που παίρνουν οι γιατροί οι οποίοι εργάζονται στο ΕΣΥ και αναρωτιόμαστε γιατί υπάρχει αυτή η προσπάθεια να αυξηθεί η παροχή υπηρεσιών από τα στρατιωτικά νοσοκομεία στην ουσία παρέχοντας αυξήσεις αμοιβών, οι οποίες είναι ψίχουλα.

Διαμαρτυρηθήκαμε επίσης, για το τρόπο με τον οποίο προβλέπει το νομοσχέδιο την εμπορευματοποίηση της παροχής υπηρεσιών στον κλάδο της στρατιωτικής υγειονομικής περίθαλψης καθώς και σε κάποιες ρυθμίσεις που αφορούν τις Ανώτατες Στρατιωτικές Σχολές επίσης και αυτή είναι η τέταρτη αντίρρηση που εκφράσαμε -ειπώθηκε προηγουμένως και από άλλους ομιλητές- ο ΕΟΠΥΥ χρωστάει χρήματα στα Στρατιωτικά Νοσοκομεία και ακούσαμε αρκετά ξεκάθαρα στην διάρκεια της ακρόασης φορέων ότι αν ο ΕΟΠΥΥ εξοφλούσε τις οφειλές του στα στρατιωτικά νοσοκομεία αυτά δεν θα ήταν ζημιογόνα ενδεχομένως να ήταν και κερδοφόρα.

Επομένως, θα έπρεπε να υπάρχει πρόβλεψη από την πλευρά του Υπουργείου να ρυθμισθεί αυτό το συγκεκριμένο ζήτημα προτού εισαχθεί οποιαδήποτε προσπάθεια αλλαγής του τρόπου λειτουργίας των στρατιωτικών νοσοκομείων. Επειδή αναφερθήκαμε στη διάρκεια των προηγούμενων συνεδριάσεων σε αρκετά από τα άρθρα συγκεκριμένα, θα εστιάσω εδώ σε κάποια άρθρα στα οποία δεν αναφερθήκαμε προηγουμένως και θα επαναλάβω μερικά σημεία τα οποία είχα την δυνατότητα να θίξω.

Ένα από τα άρθρα τα οποία δεν μας απασχόλησε προηγουμένως, αλλά θα πρέπει πραγματικά να το λάβουμε υπόψη, είναι το άρθρο 51. Το άρθρο 51 είναι σχετικά σύντομο και προτείνει να παίρνει ο Υπουργός Εθνικής Άμυνας, ο εκάστοτε Υπουργός, αποφάσεις ούτως ώστε να ρυθμίζονται λέει οι διοικητικές διευκολύνσεις και τα ευεργετικά μέτρα αυτών που έχουν κοινωνικά προβλήματα στο στρατιωτικό προσωπικό των ατόμων με κοινωνικά προβλήματα. Αυτό είναι μια καλή ρύθμιση ωστόσο, το περίεργο εδώ είναι ότι αυτή η ρύθμιση έρχεται να αντικαταστήσει την παράγραφο 24 του άρθρου 5 ενός νόμου του 1995, ο οποίος νόμος αυτός και η συγκεκριμένη παράγραφος είναι πολύ εκτενέστερη και πολύ πιο συγκεκριμένη και περιγράφει μια διαδικασία που μας φαίνεται και διοικητικά πολύ πιο αποτελεσματική από την παρούσα και βεβαίως, δεν διέπεται από αυτόν τον γενικόλογο χαρακτήρα δηλαδή, έρχεται ένα άρθρο τεσσάρων αράδων το οποίο είναι εντελώς γενικόλογο και δεν λέει πώς θα γίνεται αυτό για να αντικαταστήσει μια παράγραφο σε ένα άρθρο η οποία είναι πολύ πιο συγκεκριμένη και η οποία προβλέπει μια διαδικασία που μας φαίνεται αποτελεσματικότερη.

Η αιτιολογική έκθεση δυστυχώς, όπως συμβαίνει πάντα δεν αιτιολογεί τον λόγο αυτής της αντικατάστασης απλώς περιγράφει τι κάνει το νέο άρθρο ωσάν και να μην υπάρχει σχετικό άρθρο στην νομοθεσία προηγουμένως που να λαμβάνει υπόψη τα προβλήματα του στρατιωτικού, τα κοινωνικά προβλήματα του στρατιωτικού προσωπικού, κάτι το οποίο βεβαίως είναι σημαντικό και πρέπει να λαμβάνονται υπόψη. Επομένως, θα θέλαμε από το Υπουργείο να μας εξηγήσει τι ακριβώς προσθέτει αυτή η καινούργια ρύθμιση του άρθρου 51 σε σχέση με αυτό που υπήρχε και γιατί αυτή είναι γενικόλογη ενώ η παλαιότερη ήταν πολύ πιο συγκεκριμένη.

Αναφερθήκαμε στα ζητήματα των άρθρων 53, 54, για τις μονάδες στήριξης ηλικιωμένων στο ΝΙΜΙΤΣ. Θεωρούμε ότι είναι πειστικά τα αντεπιχειρήματα που ακούσαμε στη διάρκεια της ακρόασης φορέων σχετικά με το γεγονός ότι το ΝΙΜΙΤΣ δεν προσφέρεται για να παράσχει έναν κατάλληλο χώρο για μονάδες στήριξης ηλικιωμένων. Ακούσαμε ότι η μελέτη δεν έχει εκπονηθεί. Τα άρθρα πάλι εδώ είναι πολύ γενικόλογα και βεβαίως, δεν υπάρχει μέριμνα για τους ηλικιωμένους εκτός Αθηνών όσον αφορά τα δύο αυτά άρθρα.

Έρχομαι τώρα στα ζητήματα των Ανώτατων Στρατιωτικών Σχολών. Εκεί αναφερθήκαμε εκτενέστερα στην δημιουργία μιας καινούργιας βαθμίδας στο προσωπικό των Σχολών αυτών. Οι απόψεις μας, οι επικριτικές απόψεις μας για το άρθρο 63 που δημιουργεί τη βαθμίδα του στρατιωτικού διδακτικού ερευνητικού προσωπικού όπου προβλέπεται να υπάρχει ένα νέο προσωπικό εφάμιλλο με τα μόνιμα μέλη ΔΕΠ χωρίς, όμως, σε κάποιες περιπτώσεις προβλέπεται αλλά όχι σε κάθε περίπτωση, αυτοί να έχουν διδακτορικό και οι απόψεις που εκφράσαμε πρέπει να πω βρήκαν την στήριξη των φορέων και των εκπροσώπων των Στρατιωτικών Σχολών όταν ήρθαν εδώ στην τρίτη Επιτροπή αυτό το επαναλαμβάνω, δεν έχω να προσθέσω κάτι ως προς αυτό πρέπει, όμως, να πω ότι στο άρθρο 66 που προβλέπεται να υπάρχει μια ρύθμιση για τον δανεισμό και την αγορά συγγραμμάτων θα έπρεπε πλέον το 2025, εάν θέλουμε πραγματικά σύγχρονες Στρατιωτικές Σχολές να υπάρχει και μια μέριμνα για τον εμπλουτισμό των βιβλιοθηκών ιδίως την στιγμή που σήμερα υπάρχει η τεχνολογία για τον εμπλουτισμό των βιβλιοθηκών με ψηφιακά βιβλία και ψηφιακή βιβλιογραφία από άρθρα τα οποία είναι εξειδικευμένα.

Ζούμε ακόμη στη δεκαετία του ΄50 όσον αφορά την παροχή υλικού για τους σπουδαστές και φοιτητές των Ανωτάτων Εκπαιδευτικών Ιδρυμάτων στη χώρα εν γένει και βεβαίως, στις Στρατιωτικές Σχολές εδώ πιο συγκεκριμένα.

Στο άρθρο 27 υπάρχει μία διάταξη η οποία υποτίθεται πως βελτιώνει τις συνθήκες εργασίας των στρατιωτικών οι οποίοι εργάζονται για ένα ολόκληρο εικοσιτετράωρο και λαμβάνει υπόψη την καθιέρωση του πενθημέρου με τον νόμο της κυβέρνησης Ράλλη το 1981.

Οι στρατιωτικοί με βάση εκείνον το νόμο του 1981 ήταν στις κατηγορίες που εξαιρούνταν από την συμμόρφωση με την καθιέρωση του πενθημέρου. Εδώ, αυτό επανέρχεται. Ωστόσο, υπάρχει κάτι παράξενο εδώ. Λέει ότι δικαιούνται απαλλαγής -λέει-από την εργασία τους για την επόμενη ημέρα όσοι έχουν υπηρετήσει μέσα στην εβδομάδα ένα ολόκληρο 24ωρο. Το 24ωρο, όμως, είναι τρεις βάρδιες. Το να υπηρετεί κανείς ένα 24ωρο, τρία οκτάωρα και μετά να παίρνει απαλλαγή μιας ημέρας συγκρούεται με μια άλλη διάταξη του νόμου του 1981 την οποία δεν φαίνεται να λαμβάνεται υπόψη σας που είναι η καθιέρωση των 40 ωρών εργασίας την εβδομάδα ως όριο.

Απορώ γιατί δεν το προβλέψατε αυτό και θα έπρεπε να δίνονται 2 μέρες για έναν εργαζόμενο, ο οποίος έχει κάνει τρία οκτάωρα μέσα σε μία ημέρα εκτός και αν έχετε κάτι άλλο να προσθέσετε και να εξηγήσετε αναφορικά με αυτήν την διάταξη, το οποίο θα θέλαμε με ενδιαφέρον να ακούσουμε.

Έρχομαι τέλος στο άρθρο 72. Η καθυστέρηση στις προαγωγές. Εδώ η Αιτιολογική Έκθεση λέει κάτι το οποίο πραγματικά είναι δύσκολο να κατανοήσει κανείς. Προβλέπεται να αυξηθούν οι περίοδοι στις οποίες υπηρετεί ή προάγεται κανείς από τον βαθμό του δεκανέα στο βαθμό του λοχία, του επιλοχία και ούτω καθεξής γιατί λέει για να μην φτάνουν να υπηρετούν για πάρα πολλά χρόνια στην ανώτερη βαθμίδα αυτών των προαγωγών και έτσι με βάση αυτό το άρθρο, κάνει τα στελέχη των Ενόπλων Δυνάμεων να υπηρετούν για μεγαλύτερο χρόνο στις κατώτερες βαθμίδες. Αυτό δεν μας φαίνεται επαρκής εξήγηση για τον λόγο για τον οποίο εισάγεται αυτό το άρθρο. Θα πρέπει να αιτιολογηθεί κάτι τέτοιο με πολύ πιο συγκεκριμένο και τεκμηριωμένο τρόπο δηλαδή, το να καθυστερείς την προαγωγή κάποιου επειδή στο τέλος θα καθυστερήσει σε μια ανώτερη βαθμίδα αυτό δεν μας ακούγεται ως ικανοποιητική εξήγηση.

Τέλος θα ήθελα να πω ακόμη δύο πράγματα αναφορικά με το ΕΛΚΑΚ (Ελληνικό Κέντρο Αμυντικής Καινοτομίας) που είναι το Ίδρυμα το οποίο συστάθηκε προσφάτως για την έρευνα και καινοτομία στην εθνική άμυνα υπάρχει στο άρθρο 77 πρόβλεψη ούτως ώστε να εργάζονται αμισθί, λέει, οι εκπαιδευόμενοι. Θεωρούμε ότι θα πρέπει να πληρώνονται αυτοί και να μην εργάζονται αμισθί. Είναι πραγματικά όχι αποδεκτό στην σημερινή εποχή να εργάζονται νέοι άνθρωποι, οι οποίοι ιδίως διαβιούν μέσα σε μια κατάσταση όπου η κοινωνία αντιμετωπίζει μια κρίση στο κόστος ζωής και να μην τους δίνεται κάποια αμοιβή για τα δύο χρόνια αυτά της εργασίας τους.

Κλείνοντας θα αναφερθώ στην αφιλόξενη Δομή φιλοξενίας στην Σάμο, στο άρθρο 80. Αυτό δεν αφορά το Υπουργείο Εθνικής Άμυνας, κάναμε πολύ επικριτικά σχόλια στην πρώτη συνεδρίαση. Θεωρούμε ότι η κατάσταση στη Δομή φιλοξενίας αιτούντων ασύλου στην Σάμο είναι πραγματικά ντροπιαστική για την χώρα. Απορούμε γιατί έρχεται αυτή η ρύθμιση, η οποία υποτίθεται πως λύνει το πρόβλημα ή εν μέρει λύνει το πρόβλημα της παροχής νερού στα άτομα που διαμένουν σε αυτήν τη Δομή φιλοξενίας τόσο καθυστερημένα και γιατί δεν προβλέπεται τίποτα από τον κύριο Βορίδη, τον Υπουργό Μετανάστευσης και Ασύλου, ούτως ώστε να αντιμετωπιστούν όλα τα άλλα φοβερά προβλήματα που βιώνουν καθημερινά οι διαμένοντες σε αυτήν τη Δομή φιλοξενίας όσον αφορά τον χαμηλό επισιτισμό τους, τις όσον αφορά τις παθήσεις τους από την έλλειψη νερού και τροφής και την έλλειψη ρουχισμού, έχουν περάσει τον χειμώνα χωρίς σκεπάσματα και πρέπει να επισημάνω ότι πριν μερικές ημέρες στην Έκθεσή της για την Ελλάδα η Διεθνής Αμνηστία στο Προοίμιο αφιέρωνε μία ολόκληρη παράγραφο στις απαράδεκτες συνθήκες φιλοξενίας των αιτούντων άσυλο στην Σάμο κάτι το οποίο βεβαίως, θα εκλάβει ακόμη μεγαλύτερες προσεγγίσεις από τις ανθρωπιστικές οργανώσεις διότι, ο τρόπος με τον οποίο αντιμετωπίζει τα θέματα αυτά η Κυβέρνηση και ιδίως ο κ. Βορίδης είναι πραγματικά απαράδεκτος.

Περιμέναμε να δούμε τον κ. Βορίδη στην Επιτροπή να μας δώσει κάποιες εξηγήσεις στα ερωτήματα που θέσαμε φοβόμαστε πως πάλι δεν ήρθε, φανταζόμαστε πως θα έρθει μεθαύριο στην Ολομέλεια στη συζήτηση του νομοσχεδίου να μας πει ορισμένα γενικόλογα πράγματα και να προσπαθήσει να φύγει από την συζήτηση όσο γίνεται πιο γρήγορα για να μην αντιμετωπίσει τις ερωτήσεις μας. Η «Πλεύση Ελευθερίας», όμως, θα του θέσει επιτακτικά ερωτήματα ούτως ώστε να αντιμετωπιστεί σοβαρά και ικανοποιητικά το πρόβλημα της φιλοξενίας των αιτούντων άσυλο στην Σάμο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής)**:Συνεχίζουμε με τον κ. Τάσο Οικονομόπουλο από το Δημοκρατικό Πατριωτικό Κίνημα «ΝΙΚΗ». Παρακαλώ κύριε συνάδελφε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»)**: Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, σήμερα είναι η κατάλληλη στιγμή να μελετήσουμε συνολικά την φιλοσοφία του παρόντος νομοσχεδίου πριν από την συζήτηση στην Ολομέλεια. Έχουν προηγηθεί και οι φορείς που ως κοινωνικές συνιστώσες δείχνουν στη Βουλή τι επιθυμεί η κοινωνία και προς ποια κατεύθυνση πρέπει να κινηθεί η κυβέρνηση και κατ΄ επέκταση η Βουλή δυστυχώς, λίγες φορές λαμβάνονται υπόψη οι επισημάνσεις τους και εισακούγονται οι φωνές τους είτε στη βάση της διαβούλευσης είτε στη δεύτερη συνεδρίαση και μετά.

Μέχρι στιγμής στη διαβούλευση στη διά ζώσης παρουσία και με υπομνήματά τους συμμετείχαν όλοι οι σημαντικοί φορείς εργαζομένων στις Ένοπλες Δυνάμεις τόσο εκ μέρους των αξιωματικών εν ενεργεία και αποστράτων όσο και εκ μέρους των υπαξιωματικών και των οικογενειών των στρατιωτικών. Η Κυβέρνηση διά των Υπουργών τη, όπως προκύπτει από τα σχετικά πρακτικά της Βουλής του 2023 και 2024 γνώριζε και γνωρίζει τα προβλήματα που είχε υποσχεθεί να τα λύσει, όμως, δεν τα λύνει. Όλοι οι φορείς σε πολλά σημεία απορρίπτουν εκείνα που η κυβέρνηση δείχνει πως θα νομοθετήσει τελικά εις βάρος τους αντιτιθέμενη στη δική τους φωνή και στη δική μας που συμφωνούμε με τις αντιρρήσεις τους, αλλά και στις ίδιες τις υποσχέσεις της, υποσχέσεις που είχαν δοθεί κατά την ψήφιση των νόμων 5018, 5114 και άλλων.

Ποια είναι αυτά τα προβλήματα; Αφορούν τις παρεχόμενες υπηρεσίες και το υγειονομικό των Ενόπλων Δυνάμεων, τα ζητήματα των ΑΣΕΙ και ΑΣΣΥ καθώς και τα υπηρεσιακά των αποφοίτων τους και θα τα συνοψίσουμε ώστε να τα γνωρίζει και ο ελληνικός λαός. Βασικές παραδοχές οι οποίες ισχύουν και για τους άλλους φορείς, όπως η Π.ΟΜ.ΕΝ.Σ είναι πρώτον ότι οι υπηρεσίες των στρατιωτικών νοσοκομείων πρέπει να προσφέρονται κυρίως στους στρατιωτικούς και στις οικογένειές τους δεύτερον ότι υπάρχουν μεγάλες οφειλές του ΕΟΠΥΥ της τάξης των 189 εκατομμυρίων ευρώ που πρέπει να εξοφληθούν και να μην διαγραφούν όπως άλλοτε. Τρίτον ότι υπάρχει μεγάλη υποστελέχωση άνω του 50% παρά το καλό επίπεδο υπηρεσιών και υποχρηματοδότηση τέταρτον αναγνωρίζουν την ειδική κατηγορία του ΝΙΜΤΣ.

Συμφωνούμε όλοι σε αυτές τις παραδοχές νομίζω και υποθέτω ακόμα και η Κυβέρνηση διότι αφορούν αντικειμενικά στοιχεία και όχι υποκειμενικά. Είναι μια κοινή βάση, μία αφετηρία συλλογισμού η οποία συμβάλλει στο να κατανοηθούν τόσο οι θέσεις των φορέων που όλοι τους έκαναν εξαιρετικά ακριβείς και μελετημένες τοποθετήσεις όσο και στο να αντιμετωπιστούν τα πραγματικά αίτια των προβλημάτων. Φαίνεται πως η Κυβέρνηση ακόμη τα αναζητά σε λάθος κατεύθυνση. Αποτέλεσμα αυτού του γεγονότος είναι να υποβαθμίζονται οι παρεχόμενες υπηρεσίες και να υπάρχει αιτιολογημένα κάθετη αντίθεση του προσωπικού σε πολλές από τις επικείμενες αλλαγές που επιχειρούνται εκ μέρους της Κυβέρνησης. Υποστηρίζουμε τη θέση τους ήδη το έχουμε αναφέρει και στις προηγούμενες Επιτροπές και θα το αναφέρουμε αναλυτικά και τώρα.

Στο άρθρο 3 το οποίο αφορά διανυκτέρευση στρατιωτικών νοσοκομείων, στρατιωτικών φαρμακείων και κατ΄ οίκον λήψη φαρμάκων υψηλού κόστους από το εν ενεργεία στρατιωτικό προσωπικό και τα προστατευόμενα μέλη του -από όλους- τίθεται το ερώτημα πώς θα υλοποιηθεί δεδομένης της υποστελέχωσης και της έλλειψης φαρμακείων και φαρμακοποιών, αλλά και της δυσανάλογης απόστασης για την επαρχία.

Προτείνεται η πρόσληψη ΕΠΟΠ βοηθών φαρμακοποιών και η κινητροδότηση για λήψη πτυχίου από όσους έχουν ήδη φοιτήσει σε αντίστοιχες Σχολές μέσω του ΠΔ6/2000, καθώς και αύξηση του αριθμού των φαρμακείων με ίδρυση νέων σε Μονάδες του Στρατού στην Περιφέρεια. Η κατ΄ οίκον διανομή να αφορά σε όλη τη χώρα.

 Στο άρθρο 4, που αφορά την ολιγοήμερη λειτουργία των στρατιωτικών νοσοκομείων εκφράζονται επιφυλάξεις λόγω της παραγράφου 2, που αφορά την σύναψη συμβάσεων των διοικητών των στρατιωτικών νοσοκομείων με ασφαλιστικούς φορείς, εάν και κατά πόσο θα επιβαρυνθεί η νοσηλεία των βασικών δικαιούχων από τη νοσηλεία ιδιωτών, εάν αυτή επιτευχθεί έστω και αν καλύπτονται από τους ασφαλιστικούς φορείς, αλλά και με τα άρθρα 36 και 39, είναι φανερή η τάση ιδιωτικοποίησης. Ο ιδιώτης εισέρχεται είτε με σύμβαση στο νοσοκομείο είτε δίνεται η δυνατότητα στον λήπτη υπηρεσιών να τον αναζήτηση εκτός, αλλά με δικά του έξοδα πλέον.

Στο άρθρο 6 για την αποπληρωμή χρεών συμφωνούν όλοι, δεν εκφράζουν επιφυλάξεις εφόσον γίνουν χωρίς διαγραφές όπως είναι αυτονόητο.

Το άρθρο 8 ίσως είναι η μεγαλύτερη ή μία από τις μεγαλύτερες πληγές του νομοσχεδίου διότι, προβλέπει την υποστήριξη του Εθνικού Συστήματος Υγείας (Ε.Σ.Υ.) με γιατρούς από τον Στρατό. Με ομολογημένη υποστελέχωση και με δυσκολία στην εξεύρεση ειδικοτήτων είναι κάθετη η αντίθεση όλων των φορέων και επειδή επιβαρύνονται με πρόσθετες ιατρικές πράξεις οι γιατροί μειώνοντας έτσι τις διαθέσιμες για τον Στρατό, αλλά και επειδή το πλαίσιο έκτακτης απόσπασης δεν ορίζεται σαφώς χωρικά και διαδικαστικά δηλαδή εάν μεταφερθεί ένας γιατρός που είναι σε ειδικότητα, που λείπει και από το Ε.Σ.Υ. θα μείνει διαρκώς εκεί ως καλύπτων έκτακτη ανάγκη; Είναι προφανές ότι κάτι τέτοιο δεν πρέπει να συμβεί. Πρέπει να δοθούν κίνητρα στους νέους γιατρούς για να στελεχώσουν το Ε.Σ.Υ. και όχι να καταφεύγουμε σε λύσεις ανάγκης αποδιαρθρώνοντας και τις υγειονομικές υπηρεσίες του Στρατού γιατί ουδέν μονιμότερον του προσωρινού όπως λέγεται σε αυτές τις περιπτώσεις.

Στα άρθρα 10, 11 και 12 από τον Φορέα των οικογενειών του Σωματείου Οικογενειών Ενόπλων Δυνάμεων (Σ.Ο.Ε.Δ.) υπάρχει συμφωνία όπως και από την Π.ΟΜ.ΕΝ.Σ. προβλήθηκαν έντονα τα ζητήματα των υποχρεωτικών μετακινήσεων εν γένει και δικαιολογημένα. Αποτελεί βασικό σημείο συμφωνίας όλων ότι δεν πρέπει να επωμιστεί τα προβλήματα του Ε.Σ.Υ. το προσωπικό των Ενόπλων Δυνάμεων και οι όποιες μετακινήσεις πρέπει να γίνονται με το σταγονόμετρο κυριολεκτικά να διαρκούν ημέρες και όχι χρόνια άλλωστε το πρόσχημα είναι οι έκτακτες ανάγκες του Ε.Σ.Υ. και οι διατάξεις αυτό λένε. Έκτακτη ανάγκη δεν μπορεί να συνεχίζεται για χρόνια τότε δεν λέγεται έκτακτη ανάγκη, αλλά κακή πολιτική.

Κυρίες και κύριοι συνάδελφοι, δεν έχουμε συνειδητοποιήσει λόγω άγνοιας των περισσοτέρων για την στρατιωτική ζωή τι νομοθετούμε και για ποιους το νομοθετούμε και τι επιπτώσεις έχει στις ζωές των στελεχών αφενός, αλλά και του ελληνικού λαού γενικότερα. Οι στρατιωτικοί γιατροί, οι νοσηλευτές και εν γένει οι υγειονομικοί του Στρατού είναι εξαιρετικοί επιστήμονες και στρατιωτικοί και αυτό φαίνεται από πολλούς δείκτες. Μάλιστα, στην περίοδο της πανδημίας τα στρατιωτικά νοσοκομεία είχαν εξαιρετικές επιδόσεις.

Οι επιτυχόντες ΑΣΕΙ-ΑΣΣΥ για να εκπαιδευτούν έχουν διπλές υποχρεώσεις και στρατιωτικές και εκπαιδευτικές και κατά κανόνα δεν ζουν την φοιτητική ζωή που ζούν οι συνομήλικοί τους φοιτητές γιατί είναι ταυτόχρονα εργαζόμενοι ενώ έχουν τις ίδιες και καλύτερες επιδόσεις με αυτούς. Όταν αποφοιτούν το κράτος τους δεσμεύει να παραμείνουν στην υπηρεσία έως και 5 χρόνια ή όσο ο χρόνος φοίτησης τουλάχιστον, αλλιώς πληρώνουν τους μισθούς της διάρκειας εκπαίδευσής τους. Πώς λοιπόν, εμείς με ένα άρθρο όπως το 8, το 16 ή το 20 θα στέλνουμε στον Έβρο ή όπου αλλού έναν γιατρό για να καλύψει μία έκτακτη ανάγκη που συνεχίζει επί μήνες και χρόνια να είναι έκτακτη;

Νομίζουμε ότι τα εμπόδια που θέτει το άρθρο 30 που περιορίζει τις μετατάξεις σε 5% προς άλλη ειδικότητα ή με τον περιορισμό του άρθρου 31 του νομοσχεδίου που είναι εκδικητική και ευθέως αντισυνταγματική ωφελούμε κανέναν; Απλά ωθούμε τους παραιτηθέντες ιατρούς εκτός Δημοσίου προς τον ιδιωτικό τομέα ή προς το εξωτερικό. Τι ωφελούνται οι Ένοπλες Δυνάμεις, το ελληνικό κράτος από τέτοιες ρυθμίσεις;

Χρησιμοποιεί το νομοσχέδιο τη λέξη «εξορθολογισμός» σε πολλά σημεία για τις δαπάνες και ειδικά στο άρθρο 39 για την συμμετοχή 15% των ιδίων των στρατιωτικών πλέον μόνο που αυτό που γίνεται δεν είναι εξορθολογισμός, αλλά παραλογισμός.

Ομοίως και τον εξορθολογισμό του άρθρου 19 διαγράφετε τον χρόνο εκπαίδευσης σαν να μην είναι χρόνος αμειβόμενης μάλιστα εργασίας ενάντια στην ήδη σχηματισθείσα πάγια νομολογία του Ελεγκτικού Συνεδρίου Ολομέλεια 3389, 2233, 503 του 2014. Γιατί; Για να γεμίζουν προσφυγές τα ανώτατα δικαστήρια που θα τους δικαιώσουν και πάλι όπως είναι αυτονόητο και ευνόητο και στον πιο μη ειδικό ή για να αγανακτούν με το κράτος ακόμη μια φορά;

Δεν διαθέτει νομικούς το Υπουργείο Εθνικής Άμυνας να το προφυλάξουν από τέτοια λάθη; Ποια λογική έχει ο ανά πενταετία προγραμματισμός του άρθρου 23 εάν οι έκτακτες ανάγκες είναι τόσες πολλές; Μήπως φταίει και το διάστημα αυτό στην δημιουργία εκτάκτων αναγκών που με τις τόσες υποχρεωτικές μετακινήσεις δεν τηρείται στην ουσία;

Στο επόμενο άρθρο 24, οι άγονες ειδικότητες πώς θα καλυφθούν, εάν ο σχεδιασμός δεν είναι ευέλικτος; Οι γιατροί των Ενόπλων Δυνάμεων κατά το άρθρο 25 του παρόντος δεν αμείβονται για τις υπερωρίες, όπως οι γιατροί του ΕΣΥ. Δεν χρειάζεται σχόλιο επ’ αυτού επειδή είναι αυτονόητο. Δεν θα έπρεπε να υπάρξει καλύτερη μέριμνα και ισοτιμία; Ομοίως και για τους ΕΠΟΠ. Το να φτάνουν στον βαθμό του ανθυπασπιστή που τώρα δεν μπορούν, δεν είναι θέμα κόστους.

Άρθρο 70. Οι απόφοιτοι των ΑΣΥΠ δέχθηκαν και ένα ακόμα πλήγμα με τις αδικίες εις βάρος τους από την αναδρομική εφαρμογή διατάξεων που παρεμποδίζουν την εξέλιξή τους με τον νόμο 3883/2010. Με το άρθρο 70 του παρόντος θα μπορούσαν να ρυθμιστούν όλες αυτές οι αδικίες για τις σειρές που κατατάχθηκαν το ’94, ’95, ’96 τουλάχιστον. Δεν είναι λογικό και συνταγματικό ο απόφοιτος μιας ΑΣΥΠ που όταν εισήλθε σε αυτήν υποχρεώθηκε να υπογράψει ότι δεν έχει εισέλθει σε άλλη σχολή τριτοβάθμια παραδείγματος χάριν ΑΕΙ ή και εάν έχει εισέλθει ότι θα διαγραφεί ή έχει διαγραφεί και μετά από 15, 20 χρόνια να του ζητούν να αποφοιτήσει και από άλλη σχολή για να γίνει συνταγματάρχης την ίδια στιγμή που δεν απαιτήθηκε για προγενέστερες σειρές.

Μόνον στο ελληνικό στράτευμα θα μπορούσαν να συμβαίνουν τέτοιες αδικίες και τέτοιες επινοήσεις ή παρερμηνείες. Έχουμε συνηθίσει στην παραβίαση του Συντάγματος και την έχουμε καταστήσει κανόνα. Δεν είναι νοητό επίσης, να εφαρμόζονται αναδρομικά διατάξεις που ανατρέπουν την επαγγελματική εξέλιξη των ήδη υπηρετούντων. Ας ενταχθούν στον νόμο 2439/96 όπως ζητούν και ας αναπροσαρμοστεί ο χρόνος προαγωγών του νόμου 3883/2010 που επίσης είναι μεταγενέστερος σε πολλούς από αυτούς που έχουν ήδη πολλά χρόνια υπηρεσίας. Επειδή ο χρόνος έχει παρέλθει, για το θέμα των ταυτοτήτων και για τα λοιπά ζητήματα επιφυλασσόμαστε να αναφερθούμε στην Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής)**: Ολοκληρώνουμε τις τοποθετήσεις των Εισηγητών και των Ειδικών Αγορητών με τον κ. Αλέξανδρο Ζερβέα. Ορίστε, κύριε συνάδελφε έχετε τον λόγο.

**ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ, κύριε Πρόεδρε. Το υπό συζήτηση σχέδιο νόμου κατά την γνώμη μας έχει αρκετά θετικά, αλλά και αρκετά αρνητικά σημεία. Οι εκπρόσωποι των φορέων κατά την παρουσία τους στην Επιτροπή μας εξέθεσαν τις ανησυχίες τους και τις αντιρρήσεις τους για πληθώρα άρθρων του εν λόγω νομοσχεδίου.

Θα ξεκινήσω με τα θετικά κατά την γνώμη μας σημεία του νομοσχεδίου. Η σύσταση Διακλαδικού Κέντρου Εκπαίδευσης Πολεμικού Τραύματος είναι από τα πιο σημαντικά σημεία θεωρούμε. Πολύ θετική είναι και η πρόβλεψη για σύσταση ειδικότητας επαγγελματία οπλίτη διασώστη στις Ένοπλες Δυνάμεις για την παροχή πρώτων βοηθειών. Χαιρετίζουμε επίσης, την δυνατότητα ελεύθερης επιλογής ιατρού για την ιατρικώς υποβοηθούμενη αναπαραγωγή όπως και την καθολική πρόσβαση Ελλήνων πολιτών στη Μονάδα Ιατρικώς Υποβοηθούμενης Αναπαραγωγής του Ναυτικού Νοσοκομείου Αθηνών. Θετικότατη είναι και η πρόβλεψη περί ιδρύσεως και λειτουργίας στεγών υποστηριζόμενης διαβίωσης ατόμων με αναπηρία από τις Ένοπλες Δυνάμεις.

Θα αναφερθώ τώρα στα σημεία του σχεδίου νόμου τα οποία θεωρούμε προβληματικά και τα οποία επίσης θεώρησαν προβληματικά και οι εκπρόσωποι των φορέων. Ως προς την διανυκτέρευση των στρατιωτικών φαρμακείων και την κατ’ οίκον λήψη φαρμάκων υψηλού κόστους από το εν ενεργεία στρατιωτικό προσωπικό θα τοποθετηθούμε θετικά εφόσον δοθούν διαβεβαιώσεις ότι το ήδη υπάρχον στρατιωτικό προσωπικό επαρκεί για την υλοποίηση της πρόβλεψης αυτής επίσης, εφόσον στους ευεργετούμενους από τη διάταξη αυτή προστεθούν οι απόστρατοι όπως και ζήτησα στην ακρόαση των φορέων.

Όσον αφορά την εξυπηρέτηση έκτακτων και επιτακτικών αναγκών Μονάδων του Εθνικού Συστήματος Υγείας και την απόσπαση ειδικών στρατιωτικών ιατρών σε Μονάδες του Ε.Σ.Υ. για την κάλυψη των αναγκών αυτών υπό την προϋπόθεση ότι δεν θα διαταράσσεται η εύρυθμη λειτουργία των στρατιωτικών νοσοκομείων έχουμε ένσταση ως προς το σημείο του ποιος θα ορίζει και με ποιες επιστημονικές μεθόδους, εάν η απόσπαση των ιατρών αυτών θα διαταράσσει τη λειτουργία των στρατιωτικών νοσοκομείων ή μη.

Το άρθρο περί αξιολογήσεως της ποιότητας των παρεχομένων υπηρεσιών υγείας από τα στρατιωτικά νοσοκομεία είναι κατά την γνώμη μας πάρα πολύ γενικό και αόριστο. Θα πρέπει να οριστούν συγκεκριμένα διεθνή επιστημονικά πρότυπα και να οριστούν συγκεκριμένοι εξειδικευμένοι φορείς, οι οποίοι θα ασχοληθούν με το έργο της αξιολογήσεως. Ως προς την δυνατότητα διακλαδικής στελέχωσης για την κάλυψη υπηρεσιακών αναγκών δηλαδή την δυνατότητα διάθεσης ή απόσπασης στελεχών του υγειονομικού σε άλλον κλάδο από αυτόν που υπηρετεί, είμαστε αντίθετοι επειδή κάθε όπλο έχει τις δικές του ανάγκες ειδικότητες και θεωρούμε ότι οι μετακινήσεις αυτές θα διαταράξουν τον προγραμματισμό του κάθε κλάδου.

Η αποζημίωση των εφημεριών και όχι της ειδικής απασχόλησης όπως αναγράφεται στο άρθρο 25, θεωρούμε ότι πρέπει να είναι αντίστοιχη με αυτή των ιατρών του ΕΣΥ. Ως προς την διεύρυνση των δυνατοτήτων υγειονομικής περιθάλψεως των στρατιωτικών θεωρούμε ότι η πραγματοποίηση διαγνωστικών εξετάσεων σε ιδιωτικές κλινικές και εργαστήρια ναι μεν θα αποσυμφορήσει τα στρατιωτικά νοσοκομεία, όμως, θα θέσει σε κίνδυνο την διαφύλαξη των πληροφοριών που σχετίζονται με την υγεία των στελεχών των Ενόπλων Δυνάμεων.

Τέλος ερχόμαστε στα τρία σημεία, τα οποία κατά τη γνώμη μας είναι τα πλέον προβληματικά και των οποίων η παραμονή ως έχουν ή η τροποποίησή τους θα καθορίσουν και την δική μας τελική στάση στην Ολομέλεια.

Το πρώτο σημείο αφορά τη λειτουργία των στρατιωτικών νοσοκομείων πέραν του τακτικού ωραρίου. Γίνεται, λοιπόν, εκεί λόγος για την δυνατότητα πραγματοποιήσεως διαγνωστικών, θεραπευτικών και επεμβατικών πράξεων σε ιδιώτες πέραν του τακτικού ωραρίου υπό την προϋπόθεση ότι αυτοί ή οι ασφαλιστικές τους εταιρείες θα καλύπτουν το κόστος των πράξεων αυτών. Παρέχεται επίσης, η δυνατότητα στους διοικητές των στρατιωτικών νοσοκομείων να συνάπτουν συμβάσεις με ασφαλιστικούς φορείς και ιδιωτικές ασφαλιστικές εταιρείες για την κάλυψη των ιατρικών υπηρεσιών που παρέχονται στους ασφαλισμένους τους. Θεωρούμε ότι οι διατάξεις αυτές θα διαταράσσουν την εύρυθμη λειτουργία των στρατιωτικών νοσοκομείων ιδίως όταν υπάρχει παραδοχή εκ του Υπουργείου Άμυνας ότι υφίστανται ελλείψεις στο ιατρικό και νοσηλευτικό προσωπικό.

Κατά τη γνώμη μας επίσης τίθεται μείζον ζήτημα όσον αφορά την διασφάλιση του απορρήτου των ιατρικών και άλλων ευαίσθητων πληροφοριών αφού θα επιτρέπεται η παρουσία ιδιωτών στα στρατιωτικά νοσοκομεία. Η θέση μας είναι ότι τα στρατιωτικά νοσοκομεία οφείλουν να καλύπτουν τις ιατρικές ανάγκες των εν ενεργεία και εν αποστρατεία στελεχών, των οικογενειών τους καθώς και των στρατευσίμων. Εις ουδέναν άλλον πρέπει να παρέχονται ιατρικές υπηρεσίες. Για τους ιδιώτες υπάρχουν τα απογευματινά ιατρεία του Εθνικού Συστήματος Υγείας.

Δεύτερο σημείο ενστάσεως μας είναι το άρθρο 45 και θα ήθελα την προσοχή σας, κύριε υφυπουργέ, επειδή πρόκειται για ένα παράδειγμα γραφειοκρατικής παράνοιας. Το άρθρο αυτό κάνει λόγο για τις παρεχόμενες διευκολύνσεις στο στρατιωτικό προσωπικό που έχει σύζυγο ή τέκνο με δυσίατη ή ανίατη πάθηση γίναμε δέκτες πολλών παραπόνων για το εν λόγω άρθρο. Που έγκειται το πρόβλημα; Ενώ γίνεται λόγος για συνολικό ποσοστό αναπηρίας 67% και άνω συζύγου ή τέκνου ώστε να είναι δυνατή η μετάθεση του στρατιωτικού για να βρίσκεται στο πλευρό της γυναίκας ή του τέκνου του έχει ψηφιστεί Υπουργική Απόφαση με ΦΕΚ3267/Β/17/05/2023 με τίτλο «Ευεργετικά μέτρα και Διοικητικές διευκολύνσεις για το προσωπικό των Ενόπλων Δυνάμεων» όπου έχει προστεθεί όσον αφορά τους ενήλικες η προϋπόθεση της ανικανότητας για κάθε βιοποριστικό επάγγελμα ή εργασία ώστε να χαρακτηρίζεται ένα άτομο σε AμεA. Όταν, όμως, πηγαίνουν οι σύζυγοι των στελεχών με αναπηρία άνω του 67% να περάσουν επιτροπή στα Κέντρα Πιστοποίησης Αναπηρίας -τα γνωστά ΚΕΠΑ- δεν επιτρέπεται η αναγραφή της ανικανότητας για εργασία καθώς υπάρχει εντολή από την Ευρωπαϊκή Ένωση να μην αναγράφεται αυτή η φράση ως ρατσιστική.

Αποτέλεσμα αυτού να μην αναγράφεται από τα ΚΕΠΑ με αποτέλεσμα να μην γίνονται δεκτές οι αιτήσεις των ενδιαφερομένων από τις Αρχές των Ενόπλων Δυνάμεων. Μιλάμε για μία γραφειοκρατική δυσαρμονία ουσιαστικά. Επομένως ή πρέπει να αλλάξει το ΦΕΚ του 2023 ή στο άρθρο 45 να ορίζεται ρητώς ότι δεν απαιτείται έγγραφο που να πιστοποιεί την ανικανότητα προς εργασία και ότι αρκεί μόνον η βεβαίωση από την αρμόδια υπηρεσία για ύπαρξη αναπηρίας 67% στον ή στην σύζυγο του στελέχους ώστε να είναι σε θέση να τύχει κοινωνός των ευεργετικών διατάξεων του άρθρου 45.

Τρίτο σημείο διαφωνίας μας αποτελεί η σύσταση Διακλαδικής Μονάδας Φροντίδας Ηλικιωμένων στο Νοσηλευτικό Ίδρυμα Μετοχικού Ταμείου Στρατού. Πολλοί εκπρόσωποι των φορέων εξέφρασαν τον προβληματισμό τους. Πιο χαρακτηριστικά αναφέρθηκε ότι δεν ερωτήθηκε το διοικητικό συμβούλιο του νοσηλευτικού ιδρύματος για την σύσταση της Μονάδος ενώ υπάρχουν πολλά αναπάντητα ερωτήματα ως προς το ποιους θα καλύπτει και εάν μπορεί το Νοσηλευτικό Ίδρυμα Μετοχικού Ταμείου Στρατού να ανταπεξέλθει στην πρόκληση αυτή.

Συντασσόμενοι, λοιπόν, με τους φορείς ζητούμε την απόσυρση του άρθρου αυτού και την επαναφορά του σε κάποιο άλλο νομοσχέδιο, όταν θα έχουν εξεταστεί όλες οι παράμετροι. Η τελική μας στάση στην Ολομέλεια θα εξαρτηθεί από το αν το Υπουργείο επιδείξει καλή θέληση και φέρει ικανοποιητικές αλλαγές κυρίως στα μείζονος σημασίας για εμάς ζητήματα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής):** Με τον κ. Ζερβέα ολοκληρώθηκαν οι τοποθετήσεις των Εισηγητών και των Ειδικών Αγορητών και περνάμε στον κατάλογο των ομιλητών με πρώτη την κυρία Όλγα Γεροβασίλη. Κυρία συνάδελφε, έχετε τον λόγο.

**ΌΛΓΑ ΓΕΡΟΒΑΣΙΛΗ:** Θα ήθελα αρχικά να κάνω δύο επισημάνσεις. Έχει να κάνει η πρώτη επισήμανση με την τοποθέτηση του κ. Υπουργού στην πρώτη Επιτροπή για το εξοπλιστικό πρόγραμμα της χώρας, το δωδεκαετές σχέδιο για τα επόμενα χρόνια και την εισήγηση για την επόμενη οκταετία και αναρωτιέμαι τι θα γίνει τώρα με την σύσταση νέας Γενικής Γραμματείας Εθνικής Ασφάλειας στο Μαξίμου. Είδαμε με πόση επιτυχία στέφθηκε το εγχείρημα του Πρωθυπουργού να συγκεντρώσει εξουσίες υπερεξουσίες θα έλεγα πάνω του, όπως το επιτυχημένο παράδειγμα της Εθνικής Υπηρεσίας Πληροφοριών και ακολούθησε το σκάνδαλο των υποκλοπών με παρακολούθηση και του Αρχηγού των Ενόπλων Δυνάμεων, Υπουργών κ.λπ. μεταξύ άλλων και ελπίζω από το σκάνδαλο των υποκλοπών να μην φτάσουμε στο σκάνδαλο των εξοπλιστικών, έχουμε όλους τους λόγους να κάνουμε αντίστοιχους συνειρμούς.

Σε κάθε περίπτωση το επιχείρημα ότι ο γενικός σχεδιασμός των εξοπλιστικών ανήκει στο Υπουργείο Άμυνας, αλλά η επιλογή του οπλικού συστήματος και της χώρας από την οποία θα αποκτηθεί μπορεί να γίνει από μία άλλη, άσχετη Γενική Γραμματεία εκτός του Υπουργείου προφανώς, δεν στέκει και δεν μπορεί το Υπουργείο να έχει αρμοδιότητα για το μείζον, δηλαδή για τον σχεδιασμό και όχι για το έλασσον δηλαδή, την προμήθεια του οπλικού συστήματος την στιγμή μάλιστα που το ReArm Europe έρχεται με πακτωλό χρημάτων.

Ένα δεύτερο θέμα, θα το σχολιάσω για λίγο, αφορά τις συγχωνεύσεις στρατοπέδων και ήθελα εδώ με την ευκαιρία του νομοσχεδίου να κάνω μία αναφορά στο Στρατόπεδο ΒΕΡΣΗ στην Άρτα. Έχει έρθει στην Επιτροπή το θέμα της νέας δομής δυνάμεων ωστόσο θέλω και εδώ να επισημάνω με την έννοια ότι δεν έχει φτάσει ακόμα στον τελικό του στόχο ο σχεδιασμός αυτός ότι το στρατόπεδο το συγκεκριμένο είναι το μοναδικό στρατόπεδο στην Ήπειρο που μπορεί να ανταπεξέλθει σε ανάγκες κατάταξης και εκπαίδευσης νεοσυλλέκτων και λόγω χωρητικότητας, αλλά και γιατί έχει ανακαινισμένες εγκαταστάσεις και πεδίο βολής.

Στο νομοσχέδιο τώρα τα περισσότερα έχουν καλυφθεί από τον Εισηγητή μας και από συναδέλφους δύο, τρείς επισημάνσεις θέλω να κάνω. Στο άρθρο 8 του νομοσχεδίου θεσπίζεται η διάθεση και απόσπαση ειδικών στρατιωτικών γιατρών σε Μονάδες του Εθνικού Συστήματος Υγείας. Ασκήσαμε κριτική για αυτό γιατί δεν μπορεί αντί να λύνονται τα προβλήματα του Ε.Σ.Υ. αυτά να μεταφέρονται αλλού δηλαδή, να δημιουργούνται προβλήματα στα στρατιωτικά νοσοκομεία από αποσπάσεις αντί να προσλαμβάνονται γιατροί στο Εθνικό Σύστημα Υγείας. Ταυτόχρονα, ο Εισηγητής μας επεσήμανε τον κίνδυνο στρατιωτικοί γιατροί εν όψει του κινδύνου της απόσπασης να οδηγηθούν σε μαζικές παραιτήσεις.

Η απάντηση που πήραμε αρχικά ήταν ότι πρώτος ο ΣΥΡΙΖΑ θέσπισε τη σχετική δυνατότητα με τον νόμο 4361/2016. Κοιτάξτε! Ο νόμος αυτός ο 4361/2016 αφορά οπλίτες γιατρούς που κάνουν το στρατιωτικό τους σε Κέντρα Υγείας άγονων περιοχών και τους αναγνωρίζεται η προϋπηρεσία ως υπηρεσία υπαίθρου. Δεν έχει σχέση αυτός ο νόμος με τις μετακινήσεις των στρατιωτικών γιατρών του ΕΣΥ. Καμία σχέση. Το πλαίσιο συνεργασίας Ενόπλων Δυνάμεων και Εθνικού Συστήματος Υγείας προβλέπεται, αλλά δεν προβλέπεται εκεί. Υπάρχει σχετική ΚΥΑ το 2011 την οποία τροποποιήσατε το 2021 και ξανά το 2023, η οποία προβλέπει ότι «Ειδικοί στρατιωτικοί γιατροί επιτρέπεται να μεταβαίνουν από την Αθήνα και τη Θεσσαλονίκη σε Μονάδες Υγείας του Εθνικού Συστήματος Υγείας στη Θράκη, στα νησιά του Αιγαίου, Πελοπόννησο και Μακεδονία για έκτακτες και επιτακτικές ανάγκες και μόνο εάν δεν υπάρχουν στις περιοχές αυτές στρατιωτικοί γιατροί ανάλογης ειδικότητας».

Τι νομοθετείτε τώρα; Για αυτό δεν έχει καμία σχέση με αυτό που απαντήθηκε για τον νόμο του 2016 του ΣΥΡΙΖΑ, την απόσπαση ή διάθεση ειδικών στρατιωτικών γιατρών, ανεξαρτήτως του τόπου που υπηρετούν και ανεξαρτήτως αν υπάρχει εκεί που πάνε στρατιωτικός γιατρός ανάλογης ειδικότητας. Νομοθετείτε δηλαδή, υπηρεσιακή μεταβολή και όχι απλά μετάβαση για έκτακτες ανάγκες. Για να διενεργείτε, όμως, διακλαδικές διαθέσεις και αποσπάσεις θα πρέπει να προβλέψετε και αντίστοιχο σύστημα μοριοδότησης, διαμόρφωσης ενιαίων κριτηρίων προκειμένου να γίνονται αντικειμενικά αυτές οι αποσπάσεις ή αν δεν είναι έτσι μας δίνετε την απάντηση. Πέραν του ότι βεβαίως τα κενά του Εθνικού Συστήματος είναι πάγια και δεν μπορεί να καλύπτονται εμβαλωματικά με αυτόν τον τρόπο. Αντί δηλαδή, να λυθεί το πρόβλημα στο Εθνικό Σύστημα Υγείας μεταφέρει την δυστοπία του Εθνικού Συστήματος Υγείας με γιατρούς που θα παίρνουν το εντέλλεσθαι και στο Άμυνας; Όπως δηλαδή, γίνεται στα νοσοκομεία; Όπως γίνεται στα νοσοκομεία της περιοχής μου στην Ήπειρο, με εντέλλεσθαι μετακινούνται συνεχώς γιατροί ανά την Ήπειρο είναι μέσα σε ένα λεωφορείο, σε ένα αυτοκίνητο και τρέχουν.

Θα κλείσω με την εξαγγελία για το Σώμα Υπαξιωματικών. Ξέρετε, συνήθως κάτω από έναν μεγάλο και εύηχο τίτλο κρύβονται και πολλές αδικίες και οι υπαξιωματικοί που προέρχονται από Ανώτερες Στρατιωτικές Σχολές Υπαξιωματικών, αλλά και οι ΕΠΟΠ (Επαγγελματίες Οπλίτες) θα βρεθούν αντιμέτωποι με μια νέα σταδιοδρομία και δεν είναι μόνο ότι βγαίνουν απέναντι οι φορείς, είναι ότι παραβιάζονται και βασικές διοικητικές αρχές δηλαδή, παραβιάζεται η αρχή της δικαιολογημένης εμπιστοσύνης των ήδη υπηρετούντων αφού άλλη βαθμολογική και μισθολογική εξέλιξη ίσχυε κατά την κατάταξή τους και σε αυτήν απέβλεπαν. Ταυτόχρονα, υποβαθμίζεται η βαθμολογική και μισθολογική εξέλιξη των εφεξής κατατασσομένων. Έτσι, όμως, δημιουργείται προσωπικό κοινών προσόντων, αλλά πολλαπλών ταχυτήτων. Το μόνο σίγουρο είναι ότι όπως είπαν και οι φορείς για την αντεστραμμένη πυραμίδα αξιωματικών, δεν ευθύνονται οι ίδιοι οι αξιωματικοί για αυτό η όποια λύση προκριθεί θα πρέπει να γίνεται με σεβασμό και στα δικαιώματα του προσωπικού. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής):** Κι εμείς σας ευχαριστούμε, κυρία συνάδελφε. Τον λόγο έχει τώρα, ο συνάδελφος, κ. Αποστολάκης Ευάγγελος. Ορίστε, κύριε συνάδελφε. Έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε. Θα ήθελα καταρχάς να ξεκινήσω με τη θλίψη μας και να εκφράσω τα ειλικρινή μου συλλυπητήρια για την απώλεια του πρέσβη Πέτρου Μολυβιάτη, ο οποίος υπηρέτησε το ελληνικό Δημόσιο για πάνω από 50 χρόνια και να εκφράσω τα ειλικρινή μου συλλυπητήρια στην οικογένειά του.

Το δεύτερο που θα ήθελα να αναφέρω είναι ότι δεν ακούσαμε καμία απάντηση από την Κυβέρνηση για τις ομιλίες του Ερντογάν στα κατεχόμενα που είπε ξεκάθαρα ότι μιλάμε μόνο για δύο κράτη, δεν συζητάμε για καμία άλλη λύση στην περιοχή. Θέλω να επισημάνω το γεγονός ότι στη Συρία υπάρχει μια ένταση. Όπως είδατε, τουρκικά και ισραηλίτικα αεροπλάνα ήρθαν σε φάση έτοιμα να συγκρουστούν.

Τα στάδια που περνάει η προσπάθεια ειρήνευσης στον πόλεμο της Ουκρανίας είναι κάτι το οποίο θα πρέπει να το δούμε με προσοχή όπως και την συνέχιση του πολέμου στο Ισραήλ με τον βομβαρδισμό της Γάζας που έχουμε φτάσει περίπου στις 55.000 νεκρούς μέχρι σήμερα. Είναι κακό πράγμα να συνηθίζουμε τον πόλεμο και τα αποτελέσματά του χωρίς να εντοπίζουμε ότι κάτι πρέπει να γίνει εκεί και να σταματήσει ο πόλεμος.

Θα έρθω τώρα στο νομοσχέδιο το οποίο συζητάμε στην τέταρτη και τελευταία συνεδρίαση της Επιτροπής και οφείλουμε να σταθούμε με προσοχή στα συμπεράσματα που έχουν διαμορφωθεί τις προηγούμενες ημέρες. Την προηγούμενη εβδομάδα είχαμε την ευκαιρία να ακούσουμε τις τοποθετήσεις των φορέων που ανέδειξαν σημαντικά ζητήματα τόσο ως προς το περιεχόμενο του νομοσχεδίου όσο και ως προς την διαδικασία διαβούλευσης και οφείλουμε να τις λάβουμε υπόψιν μας με σοβαρότητα διότι, αφορούν και την λειτουργικότητα των διατάξεων.

Το σχέδιο νόμου καλύπτει ένα ευρύ φάσμα θεμάτων, 84 άρθρα από την εκπαίδευση του υγειονομικού προσωπικού έως την διοικητική και κοινωνική μέριμνα και σε αρκετά σημεία διακρίνω θετικές πρωτοβουλίες που μπορούν να συμβάλλουν στην ενίσχυση του υγειονομικού πλαισίου και στην βελτίωση της μέριμνας για τα στελέχη και τις οικογένειες τους. Δεν είναι ένα νομοσχέδιο το οποίο καλύπτει όλα τα προβλήματα μερικά από τα άρθρα είναι σε σωστή κατεύθυνση, μερικά δημιουργούν προβληματισμούς.

Ενδεικτικά αναφέρω το άρθρο 10 για την σύσταση του Διακλαδικού Κέντρου Εκπαίδευσης Πολεμικού Τραύματος που ενισχύει την επιχειρησιακή ετοιμότητα και διακλαδικότητα. Το άρθρο 11 για την καθιέρωση ειδικότητας διασώστη και αυτό είναι εξαιρετικά σημαντικό, το άρθρο 12 για την ίδρυση σχολείου Εκπαίδευσης Επαγγελματιών Οπλιτών Υγειονομικού και το άρθρο 13 που διευκολύνει την κτήση εμπειρίας σε αποφοίτους της ΣΣΑΣ (Στρατιωτική Σχολή Αξιωματικών Σωμάτων) και της ΣΑΝ (Σχολή Αξιωματικών Νοσηλευτικής).

Θετικά αξιολογώ επίσης το άρθρο 14 για την εξ αποστάσεως λειτουργία υγειονομικών επιτροπών, το άρθρο 24 για την ρύθμιση θεμάτων αγόνων ειδικοτήτων, το άρθρο 25 για την αποζημίωση ειδικής απασχόλησης στους γιατρούς, τα άρθρα 28 έως 31 για τις σταδιοδρομικές ρυθμίσεις του υγειονομικού προσωπικού, τα άρθρα 47, 48 και 49 που αφορούν τη διευκόλυνση πρόσβασης σε οδοντιατρικές υπηρεσίες των ΑμεΑ, όπως και την υποβοηθούμενη αναπαραγωγή στο Ν.Ν.Α. και την ενίσχυση και βελτίωση της Στέγης Υποστηριζόμενης Διαβίωσης για άτομα με αναπηρία. Θέλω να σημειώσω, κύριε Υφυπουργέ ότι αυτό ήταν μια προσπάθεια πολλών ετών που ευτυχώς, ελπίζω ότι απέδωσε.

Στο Κεφαλαίο Δ’, με τα άρθρα 53, 54 συστήνεται Διακλαδική Μονάδα Φροντίδας Ηλικιωμένων στο ΝΙΜΤΣ και εκτιμάται ότι είναι στη σωστή κατεύθυνση, όμως, θα πρέπει να γίνει μια μελέτη, θα πρέπει να εξασφαλισθεί ότι η παροχή υπηρεσιών στους ηλικιωμένους γίνεται με όλες τις προδιαγραφές που απαιτούνται για αυτές τις ηλικίες όπως επίσης, να προβλεφθεί και τι θα γίνει με αυτούς που είναι εκτός Αθηνών.

Ωστόσο, υπάρχουν και διατάξεις που προκαλούν σοβαρό προβληματισμό. Το άρθρο 4, για τη λειτουργία απογευματινών ιατρείων δημιουργεί ανησυχία ως προς την επιβάρυνση του προσωπικού χωρίς εξασφάλιση νέας στελέχωσης. Οι αμοιβές θα καθορίζονται με ΚΥΑ χωρίς σαφή διαφάνεια. Εδώ ας σημειώσουμε κάτι. Υπάρχει πρόβλημα που υπάρχει λόγω υποστελέχωσης. Δεν φαίνεται ότι το πρόβλημα θα λυθεί με την αύξηση του ωραρίου. Η υποστελέχωση θα δημιουργήσει πολύ μεγαλύτερο πρόβλημα και πολύ μεγαλύτερη επιβάρυνση στο προσωπικό. Θα πρέπει, λοιπόν, να το δούμε αυτό από μία διαφορετική γωνία.

Στο άρθρο 6, για την οικονομική αυτοτέλεια των στρατιωτικών νοσοκομείων δεν με βρίσκει σύμφωνο διότι, τα στρατιωτικά νοσοκομεία όπως είπα και στις άλλες μου εισηγήσεις είναι στρατιωτικές υπηρεσίες οι οποίες παρέχουν συγκεκριμένες διευκολύνσεις και υγειονομική κάλυψη στο προσωπικό. Εάν περιμένουμε τα νοσοκομεία αυτά να είναι κερδοφόρα και αυτοχρηματοδοτούμενα αυτό θα βάλει τα πράγματα σε μια άλλη διάσταση και όπως καταλαβαίνετε η επιβάρυνση των ασφαλισμένων και των στρατιωτικών θα είναι τεράστια.

Εξάλλου πώς να συσταθεί προϋπολογισμός, όταν τα οφειλόμενα στα νοσοκομεία από τα ασφαλιστικά ταμεία και ιδιαίτερα από τον ΕΟΠΥΥ δεν αποδίδονται ποτέ ή αποδίδονται κάθε φορά που το νοσοκομείο ζητά μια χάρη από κάποιον υπουργό ο οποίος τυχαίνει να νοσηλευτεί στα νοσοκομεία. Ξέρετε, κύριε Δαβάκη, τι γίνεται εκεί επομένως, αυτό θα πρέπει να δούμε και όχι να χαρίζουμε τα χρέη στα ταμεία και τα νοσοκομεία μονίμως να είναι ελλειμματικά.

Όπως και για το άρθρο 29. Εμένα μου κάνει ιδιαίτερα κακή εντύπωση το γεγονός ότι απαιτείται οι γιατροί για να έχουν νομική κάλυψη για οποιοδήποτε ιατρικό σφάλμα ή κάποιο ατύχημα να πρέπει να απευθύνονται σε ιδιωτική ασφάλιση την οποία δυστυχώς, επιβαρύνονται και οι ίδιοι. Νομίζω ότι κάτι δεν πάει καλά εκεί.

Τέλος το άρθρο 39 θεσπίζει συμμετοχή 15% στο κόστος των διαγνωστικών και θεραπευτικών πράξεων ενώ έως σήμερα η περίθαλψη ήταν δωρεάν. Η επιβάρυνση αυτή μπορεί να πλήξει ιδιαίτερα τις οικογένειες στρατιωτικών ειδικά σε απομακρυσμένες περιοχές βέβαια, θα έρθω και εγώ να συμφωνήσω ότι πρέπει να γίνει αποκατάσταση των αποφοίτων των ανωτάτων σχολών υπαξιωματικών από τις τάξεις του 1994 και εντεύθεν.

Κλείνοντας, το σχέδιο αυτό νόμου περιλαμβάνει πρωτοβουλίες που πρέπει να στηριχθούν, αλλά και ρυθμίσεις που απαιτούν προσεκτική επανεξέταση. Η αποστολή του στρατιωτικού υγειονομικού συστήματος είναι να υπηρετεί τα στελέχη και τις οικογένειές τους με επάρκεια και δωρεάν πρόσβαση. Κάθε μεταρρυθμιστική παρέμβαση πρέπει να ενισχύει αυτή την αποστολή και όχι να την θέτει σε κίνδυνο.

Ακούσαμε ένα σωρό προτάσεις και ένα σωρό θέσεις οι οποίες κατά ένα μεγάλο ποσοστό ήταν ίδιες και από την Αντιπολίτευση και από τους φορείς. Θα θέλαμε, λοιπόν, να δούμε, κύριε Υπουργέ, τι έχει αλλάξει από το νομοσχέδιο που κατατέθηκε μέχρι το νομοσχέδιο που θα ψηφίσουμε κάποια στιγμή με βάση αυτές τις εισηγήσεις. Καλό θα ήταν να τηρηθεί αυτό που ειπώθηκε στην αρχή ότι δεν είναι γραμμένο σε μαρμάρινες πλάκες και μπορεί κάτι να αλλάξει. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής):** Τον λόγο έχει η κυρία Λινού.

**ΑΘΗΝΑ ΛΙΝΟΥ:** Σας ευχαριστώ πολύ, κύριε Πρόεδρε που μου δίνετε τον λόγο. Άλλωστε δεν είμαι μέλος της Επιτροπής και ξέρω λίγα για το στράτευμα, αλλά ο λόγος που ήρθα στην Επιτροπή είναι γιατί κατά καιρούς εμείς που ασχολούμαστε με την δημόσια υγεία και όχι μόνο με τις παροχές υπηρεσιών υγείας στους ανθρώπους ανησυχούμε για όλους τους ένστολους και εννοώ με αυτό όχι μόνον τους στρατιωτικούς, αλλά και τους αστυνομικούς και τους πυροσβέστες και τους λιμενικούς διότι, όλοι αυτοί οι άνθρωποι και οι οικογένειές τους ζουν σε ιδιαίτερες συνθήκες ακόμα και σε καιρό ειρήνης και έτσι υφίστανται μεγαλύτερο κίνδυνο -που είναι και αποδεδειγμένος και μετρημένος σε άλλες χώρες- προβλημάτων ψυχικής υγείας καταρχάς, αλλά και ευρύτερων προβλημάτων προαγωγής υγείας δηλαδή, βλέπουμε στους ανθρώπους οι οποίοι είναι η βάση της επιβίωσης του κράτους των ανθρώπων -του συνόλου μας- να έχουν κίνδυνο παχυσαρκίας, να έχουν κίνδυνο κατάχρησης ουσιών, πολύ συχνά αλκοολισμό, υπερβολική χρήση καπνίσματος και δεν υπάρχουν οργανωμένα προγράμματα προαγωγής της υγείας τους και πρόληψης και γι’ αυτό ξέρω ότι δεν περιλαμβάνεται κάτι σχετικό στον νόμο, αλλά εκτός από μια μετατροπή των υπηρεσιών πρωτοβάθμιας φροντίδας υγείας των αστυνομικών που έρχεται στα νοσοκομεία και που θα λείψει στους αστυνομικούς νομίζω ότι αξίζει, κύριε Υπουργέ, να το μελετήσετε και να δείτε πώς μπορεί να δημιουργηθούν ειδικές υπηρεσίες προαγωγής υγείας για τους ένστολους, αλλά και για τις οικογένειές τους γιατί και τα παιδιά τους και οι σύζυγοι υφίστανται υπερβολική και παραπάνω πίεση στην καθημερινότητά τους από αυτό που έχουν όλοι οι άλλοι πολίτες. Ευχαριστώ που μου δώσατε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής):** Εμείς σας ευχαριστούμε κυρία συνάδελφε. Κύριε Υφυπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κύριε Πρόεδρε, κατ’ αρχάς θέλω και εγώ ξεκινώντας από την αρχική τοποθέτηση του κυρίου Προέδρου, του κυρίου Καιρίδη, να εκφράσω τη θλίψη μας και θα έλεγα την μελαγχολική διάθεση σχετικά με την απώλεια ενός τόσο σημαντικού ανθρώπου όπως ήταν ο Πέτρος Μολυβιάτης και λέω μελαγχολική διάθεση διότι, άνθρωποι σαν τον Πέτρο Μολυβιάτη εκλείπουν και λείπουν σιγά σιγά από την πολιτική και διπλωματική μας ζωή. Ήταν ένας στιβαρός άνθρωπος του Υπουργείου Εξωτερικών. Ήταν μία, θα έλεγα, δωρική και ολιγόλογη φωνή, αλλά πάντα καίρια και πάντοτε επί του συγκεκριμένου.

Είχα την τιμή να τον έχω συνάδελφο στη Βουλή των Ελλήνων για δύο θητείες αν δεν κάνω λάθος και μπορώ να σας πω, αγαπητοί συνάδελφοι, όταν έπαιρνε τον λόγο κυρίως επί θεμάτων εξωτερικής πολιτικής, διεθνών σχέσεων κ.τ.λ. υπήρχε μία ησυχία μέσα στην αίθουσα διότι, ο άνθρωπος αυτός επειδή είχε χρηματίσει επί σειρά ετών ως συνεργάτης του Κωνσταντίνου Καραμανλή, αλλά και ως ένας σημαντικός θα έλεγα παράγων της κεντρικής υπηρεσίας του Υπουργείου Εξωτερικών είχε μια ιδιαίτερη φωνή και ένα ιδιαίτερο στίγμα γι’ αυτά τα οποία έλεγε.

Ειρήσθω εν παρόδω θα ήθελα να πω ότι ήταν και εξ αγχιστείας συγγενής με έναν μεγάλο λογοτέχνη της γενιάς του 1930 του Μικρασιάτη Ηλία Βενέζη, ο οποίος έχει γράψει εμβληματικά μυθιστορήματα τόσο το «Νούμερο 31728» και την «Αιολική Γη» των Εκδόσεων Εστία.

Θέλω επίσης, να πω κάτι το οποίο θα φωτίσει ευρύτερα την συζήτησή μας η αυλαία της οποίας κλείνει στην Επιτροπή σχετικά με ορισμένες αιτιάσεις που έχουν ακουστεί με τα εν αποστρατεία στελέχη. Για την πολιτική ηγεσία του Υπουργείου Εθνικής Αμύνης όχι μόνον την παρούσα, αλλά όλες τις πολιτικές ηγεσίες που έχουν περάσει, όλων των πολιτικών παρατάξεων και αποχρώσεων στελέχη των Ενόπλων Δυνάμεων θεωρούνται και τα εν ενεργεία και εν αποστρατεία. Είναι δεδομένο είναι στελέχη των Ενόπλων Δυνάμεων και τα εν ενεργεία και τα εν αποστρατεία με ότι αυτό σημαίνει για την γενικότερη μεταχείρισή τους από την πολιτική ηγεσία. Μεταχείριση η οποία προβάλλεται και φωτίζεται και από το συγκεκριμένο νομοσχέδιο.

Θέλω επίσης, να πω κάτι στο οποίο ανεφέρθη ο κ. Καζαμίας της Πλεύσης Ελευθερίας. Όσον αφορά την πληθώρα των οπλικών συστημάτων και στάσεων, οι οποίες υπάρχουν εκ μέρους του Ισραήλ στην έκθεση που αύριο ανοίγει τις πύλες της στην Έκθεση αμυντικού υλικού της DEFEA. Όπως όλοι γνωρίζουμε η εμβάθυνση της στρατηγικής μας σχέσης με το Ισραήλ χρονολογείται τουλάχιστον, 20 χρόνια από το 2008 με την εμφάνιση του κράτους αυτού στην τότε εμβληματική άσκηση Glorious Spartan. Στον στόχο αυτό της σχέσης με το Ισραήλ, μιας μεγάλης δύναμης στον αμυντικό τομέα, αφήνω τα άλλα ομιλώ για τον αμυντικό τομέα που μας αφορά και έχουμε σχέσεις αμυντικές με αυτόν είναι περίπου 17 χρόνια και όλων των αποχρώσεων οι κυβερνήσεις συνέχισαν ανεξαρτήτως ιδεολογικού στίγματος, συνέχισαν αυτήν τη σχέση. Η στρατηγική αυτή συνέχεια μεταξύ των Ελληνικών Κυβερνήσεων δεν είναι τυχαία, αλλά συνδέεται, αγαπητές και αγαπητοί συνάδελφοι, με τα εθνικά μας συμφέροντα με ό,τι αυτό σημαίνει.

Πιστεύω ότι τόσο το Κέντρο Αεροπορικής Εκπαίδευσης στην Καλαμάτα το οποίο έχει άμεση σχέση με το Ισραήλ, αλλά και η γενικότερη ευρύτερη σχέση και το καλό παράδειγμα του Ισραήλ όσον αφορά την αμυντική του βιομηχανία μόνον καλό έχει να κάνει σε εμάς, στην χώρα μας, η οποία και αυτή η Κυβέρνηση κυρίως όπως κατ’ επανάληψιν έχει αναφερθεί ο κ. Υπουργός, ο κ. Δένδιας, ξεκινά την καινοτομία και τις συγκεκριμένες καλές πρακτικές στον τομέα της αμυντικής μας βιομηχανίας που κακά τα ψέματα η ευθύνη όλων των κυβερνήσεων έχει μείνει αρκετά πίσω.

Τώρα επί του νομοσχεδίου. Σήμερα κλείνει η διεξοδική και σε βάθος συζήτηση που είχαμε στην Επιτροπή μας για αυτό το σημαντικό νομοσχέδιο, τα υπόλοιπα θα ειπωθούν στην Ολομέλεια. Αυτά που ειπώθηκαν από την Αντιπολίτευση όπως εγώ τα προσέλαβα θα έλεγα ότι μπορούν να κατηγοριοποιηθούν σε δύο άξονες.

Πρώτον αισθάνομαι ιδιαίτερη χαρά διότι, υπήρξαν εποικοδομητικά σχόλια τα οποία εξετάζονται προσεκτικά από τους συνεργάτες μας και όπως ανέφερε και ο κύριος Υπουργός περί των Πλακών του Μωυσή κ.λπ. θα αποτελέσουν την βάση για συγκεκριμένες νομοτεχνικές βελτιώσεις τις οποίες θα δείτε κατά την συζήτηση του νομοσχεδίου, αγαπητές και αγαπητοί συνάδελφοι, στην Ολομέλεια.

Δεύτερον, είδα ότι εκφράστηκαν αρκετές αγωνίες και επιφυλάξεις, οι οποίες κατά την άποψή μου δεν δικαιολογούνται με βάση τα όσα προβλέπονται πραγματικά στο νομοσχέδιο. Ενδεικτικά θα αναφέρω την αγωνία που εκφράσθηκε σχετικά με τις νέες επιλογές που δίνουμε στο στρατιωτικό μας προσωπικό όσον αφορά την υγειονομική του κάλυψη απογευματινά ιατρεία, ιδιωτική ασφάλιση, νυκτερινά φαρμακεία, προσέλευση στο ΕΣΥ, όλα αυτά είναι επιλογές, διαζευκτικές επιλογές.

Εμείς είμαστε -όπως νομίζω- στην δύσκολη στιγμή όλοι υπέρ της ελεύθερης επιλογής και ομολογώ ότι δεν καταλαβαίνω γιατί τα κόμματα της Αντιπολιτεύσεως είναι εναντίον. Θεσμοθετούμαι επιλογές. Αυτό γίνεται. Δεν θέλετε δηλαδή να μπορεί να πάει ένας στρατιωτικός στον Ευαγγελισμό ή στο Λαϊκό ή στο Ιπποκράτειο ή στο Αρεταίειο; Δεν νομίζω ότι υπάρχει αντίρρηση επ’ αυτού θωρακίζοντας πάντα βέβαια την υπόθεση που λέγεται στρατιωτικά νοσοκομεία και για τα οποία κηδόμεθα ιδιαιτέρως και παίρνουμε συγκεκριμένα μέτρα και συγκεκριμένες διατάξεις και θέλω να ακούσω έναν αντίλογο και στην Ολομέλεια.

Εξίσου αγωνιώδες ήταν και το παράπονο ότι αφαιρέσαμε τον Οργανισμό Διασφάλισης Ποιότητας στην Υγεία από το άρθρο 9 που αφορά τη διασφάλιση ποιότητας και πάλι, όμως, αυτό που πραγματικά κάναμε ήταν να διευρύνουμε τις επιλογές μας. Πλέον θα μπορούμε να επιλέξουμε φορείς της ημεδαπής ή της αλλοδαπής συμπεριλαμβανομένου προφανώς και του ΟΔΙΠΥ (Οργανισμός Διασφάλισης της Ποιότητας στην Υγεία) και στο κομμάτι αυτό ακολουθούμε τις διεθνείς καλές πρακτικές.

Ο κύριος Ζερβέας ανεφέρθη στο άρθρο 45 που πράγματι έχει μία, θα έλεγα, διάσταση και σας ενημερώνω -νομίζω ότι έχει αναφερθεί και ο κ. Κατρίνης στην αρχή της ομιλίας του σε αυτή την περίπτωση- θα αλλάξει η απόφαση και θα διορθωθεί.

Το νομοσχέδιο που κρατάτε στα χέρια σας, αγαπητές και αγαπητοί συνάδελφοι, είναι μία συγκροτημένη προσπάθεια να επιτύχουμε τρεις στόχους. Πρώτον, η ενίσχυση των στρατιωτικών μας νοσοκομείων και η στελέχωσή τους και η διακοπή όσο το δυνατόν περισσότερο της διαρροής και της αιμορραγίας της οποίας υπάρχουν περιπτώσεις ότι γίνεται. Για τον σκοπό αυτό όπως επανειλημμένως έχουμε πει λαμβάνουμε συγκεκριμένα μέτρα, όπως η απόσπαση των γιατρών περίπου για δύο χρόνια της Αστυνομίας και της Πυροσβεστικής ή η μείωση του διοικητικού βάρους των στρατιωτικών γιατρών.

Δεύτερον, να επεκτείνουμε τις επιλογές και τις παροχές στο στρατιωτικό προσωπικό εκτός απ’ όσα ανέφερα προηγουμένως για τις νέες επιλογές στην υγειονομική κάλυψη και εδώ θα πρέπει να αναφερθούμε και στην θέσπιση των αστυνομικών ταυτοτήτων για τα μέλη των Ενόπλων Δυνάμεων και των Σωμάτων Ασφαλείας. Ταξίδευαν στο εξωτερικό με τη στρατιωτική ταυτότητα -όπως ξέρετε- είναι ένα μέτρο που φέρνει σε ίση μοίρα το στρατιωτικό μας προσωπικό, τα στελέχη μας και όλους αυτούς, οι οποίοι αποτελούν κομμάτι του ελληνικού λαού, αναπόσπαστο κομμάτι του ελληνικού λαού.

Τέλος ο τρίτος άξονας να υιοθετήσουμε μέτρα διοικητικού εκσυγχρονισμού και καλής διακυβέρνησης. Στο πλαίσιο αυτό προχωρούμε ενδεικτικά σε μέτρα, όπως η απλοποίηση της διαδικασίας των Υγειονομικών Επιτροπών και η επιτάχυνση του ελέγχου και της εξόφλησης των υγειονομικών δαπανών και δικαιούχων.

Αυτό το νομοσχέδιο είναι ακόμη μία προσθήκη στον κατάλογο παρεμβάσεων και νομοθετικών πρωτοβουλιών που εντάσσονται στην Ατζέντα 2030 είναι συνεκτικό και ουσιωδώς μεταρρυθμιστικό. Πιστεύω ότι οι αιτιάσεις, οι αντιρρήσεις, η όρθωση ενός αντιπολιτευτικού λόγου άλλοτε ευστόχου και άλλοτε, αγαπητές και αγαπητοί συνάδελφοι, ως κομματικής γυμναστικής -ας μου επιτραπεί- συμβάλουν σ’ αυτήν την συζήτηση, συμβάλλουν στην διαμόρφωση, συμβάλλουν στην καλύτερη θέαση και από πλευράς των εχόντων τη νομοθετική πρωτοβουλία και αυτό θα φανεί, είμαι βέβαιος ότι θα φανεί και κατά την συζήτηση της Ολομέλειας.

Ζητήματα που έχουν να κάνουν με το στρατιωτικό προσωπικό που θέλει να εμπλακεί στη διδακτική διαδικασία των Στρατιωτικών Σχολών. Το διδακτορικό θα εφαρμοστεί σε όλες τις φάσεις, θα το δείτε στην Ολομέλεια. Υπήρξαν βέβαια λανθασμένες τοποθετήσεις πάλι από τον κ. Καζαμία ότι δεν απαιτείται διδακτορικό. Δεν απαιτείται διδακτορικό για να προσληφθεί ένα στρατιωτικό στέλεχος στα ΑΣΕΙ (Ανώτατα Στρατιωτικά Εκπαιδευτικά Ιδρύματα), δεν απαιτείτο μόνον σε εξειδικευμένα γνωστικά πεδία τώρα θα υπάρξει και σε συγκεκριμένα γνωστικά πεδία εξειδικευμένα η απαίτησις του διδακτορικού διπλώματος. Όλα αυτά συνθέτουν την διαπλαστική στάση την οποία έχει η Κυβέρνηση απέναντι στις τοποθετήσεις των συναδέλφων όλων των πτερύγων διότι, πιστεύουμε ότι όλοι μας έχουμε την ίδια αγωνία, την ίδια αγάπη για τις Ένοπλες Δυνάμεις ανεξαρτήτως κομματικών τοποθετήσεων και κομματικών θέσεων από την Αριστερά μέχρι την Κεντροδεξιά ας το πούμε έτσι, την Δεξιά και πιστεύω ότι αυτό θα φανεί ευγλωτότερα και ευκρινέστερα κατά την συζήτηση στην Ολομέλεια.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων της Επιτροπής):** Και εμείς σας ευχαριστούμε, κύριε Υφυπουργέ.

Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση επί του σχεδίου νόμου του Υπουργείου Εθνικής Άμυνας «Ρύθμιση υγειονομικών θεμάτων των Ενόπλων Δυνάμεων και λοιπές διατάξεις».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής:

Ο Εισηγητής της Πλειοψηφίας, κ. Ιωάννης Ανδριανός, έχει ψηφίσει υπέρ.

Το καταψήφισαν ο Εισηγητής της Μειοψηφίας, κ. Μιχαήλ Κατρίνης,

ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κ. ΣυμεώνΚεδίκογλου και

ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Νικόλαος Παπαναστάσης.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ.Στυλιανός Φωτόπουλος, επιφυλάχθηκε.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Αθανασία (Σία) Αναγνωστοπούλου, καταψήφισε.

Επιφυλάχθηκαν για να τοποθετηθούν στην Ολομέλεια, ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Τάσος Οικονομόπουλος,

ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»**,** κ. Αλέξανδρος Καζαμίας και

ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αλέξανδρος Ζερβέας.

Στο σημείο αυτό, ερωτάται η Επιτροπή, γίνονται δεκτά τα άρθρα 1 έως 83του σχεδίου νόμου;

Τα άρθρα 1 έως 83 γίνονται δεκτά, ως έχουν κατά πλειοψηφία.

Ερωτάται η Επιτροπή, γίνεται δεκτό το ακροτελεύτιο άρθρο;

Δεκτό κατά πλειοψηφία.

Τέλος ερωτάται η Επιτροπή, εάν το σχέδιο νόμου γίνεται δεκτό και στοσύνολό του.

Δεκτό κατά πλειοψηφία.

Συνεπώς, το ως άνω σχέδιο νόμου του Υπουργείου Εθνικής Άμυνας γίνεται δεκτό επί της αρχής, επί των άρθρων και στο σύνολό του ως έχει, κατά πλειοψηφία.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Ανδριανός Ιωάννης, Αυγερινοπούλου Διονυσία - Θεοδώρα, Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χατζηδάκης Διονύσιος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κασιμάτη Ειρήνη (Νίνα), Κεδίκογλου Συμεών, Ψυχογιός Γεώργιος, Κτενά Αφροδίτη, Λαμπρούλης Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Οικονομόπουλος Τάσος, Ρούντας Γεώργιος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος και Σαράκης Παύλος.

Τέλος και περί ώρα 18.25΄μ.μ., λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ**